
Actus I

Scaena 1

Pyrgopolynices


1Curate ut splendor meo sit clupeo clarior

quam solis radii esse olim quom sudumst solent,

ut, ubi usus veniat, contra conserta manu

praestringat oculorum aciem in ácie hostibus.

5nam ego hanc machaeram mihi consolari volo,

ne lamentetur neve animum despondeat,

quia se iam pridem feriatam gestitem,

quae misera gestit † et fratrem facere ex hostibus.

sed ubi Artotrogus hic est?



Artotrogvs


Stat propter virum

10fortem atque fortunatum et forma regia;

tum bellatorem — Mars haud ausit dicere

neque aequiperare suas virtutes ad tuas.



Pyrgopolynices


Quemne ego servavi in campis Curculioniis,

ubi Bumbomachides Clutomistaridysarchides

15erat imperator summus, Neptuni nepos?



Artotrogvs


Memini. nempe illum dicis cum armis aureis,

cuius tú legiones difflavisti spiritu,

quasi ventus folia aut paniculum tectorium.



Pyrgopolynices


Istuc quidem edepol nihil est.



Artotrogvs


Nihil hercle hoc quidemst

20praeut alia dicam — quae tu numquam feceris.

periuriorem hoc hominem si quis viderit

aut gloriarum pleniorem quam illic est,

me sibi habeto, ego me mancupio dabo;

nisi unum, epityrum estur insanum bene.



Pyrgopolynices


25Vbi tu es?



Artotrogvs


Eccum. edepol vel elephanto in India,

quo pacto ei pugno praefregisti bracchium.



Pyrgopolynices


Quid, bracchium?



Artotrogvs


Illud dicere volui, femur.



Pyrgopolynices


At indíligenter iceram.



Artotrogvs


Pol si quidem

conisus esses, per corium, per viscera

30perque os elephanti transmineret bracchium.



Pyrgopolynices


Nolo istaec hic nunc.



Artotrogvs


Ne hercle operae pretium quidemst

mihi te narrare tuas qui virtutes sciam.

venter creat omnis hasce aerumnas: auribus

peraurienda sunt, ne dentes dentiant,

35et adsentandumst quidquid hic mentibitur.



Pyrgopolynices


Quid illúc quod dico?



Artotrogvs


Ehem, scío iam quid vis dicere.

factum hercle est, memini fieri.



Pyrgopolynices


Quid id est?



Artotrogvs


Quidquid est.



Pyrgopolynices


Habes —



Artotrogvs


Tabellas vis rogare? habeo, et stilum.



Pyrgopolynices


Facete advortis tuom animum ad animum meum.



Artotrogvs


40Novisse mores tuos me meditate decet

curamque adhibere, ut praeolat mihi quod tu velis.



Pyrgopolynices


Ecquid meministi?



Artotrogvs


Memini: centum in Cilicia

et quinquaginta, centum in Scytholatronia,

triginta Sardos, sexaginta Macedones

45† sunt homines quos tu occidisti uno die.



Pyrgopolynices


Quanta istaec hominum summast?



Artotrogvs


Septem milia.



Pyrgopolynices


Tantum esse oportet. recte rationem tenes.



Artotrogvs


At nullos habeo scriptos: sic memini tamen.



Pyrgopolynices


Edepol memoria es optuma.



Artotrogvs


Offae monent.



Pyrgopolynices


50Dum tale facies quale adhuc, assiduo edes,

communicabo semper te mensa mea.



Artotrogvs


Quid ín Cappadocia, ubi tu quingentos simul,

ni hebes machaera foret, uno ictu occideras?



Pyrgopolynices


At peditastelli quia erant, sivi viverent.



Artotrogvs


55Quid tibi ego dicam, quód omnes mortales sciunt,

Pyrgopolynicem te unum in terra vivere

virtute et forma et factis invictissumum?

amant ted omnes mulieres, neque iniuria,

qui sis tam pulcher; vel illae quae here pallio

60me reprehenderunt.



Pyrgopolynices


Quid eae dixerunt tibi?



Artotrogvs


Rogitabant: hicine Achilles est? inquit mihi.

immo eius frater inquam est. ibi illarum altera

ergo mecastor pulcher est inquit mihi

“et liberalis. vide caesaries quam decet.

65ne illae sunt fortunatae quae cum isto cubant.”



Pyrgopolynices


Itane aibant tandem?



Artotrogvs


Quaen me ambae obsecraverint,

ut te hodie quasi pompam illa praeterducerem?



Pyrgopolynices


Nimiast miseria nimis pulchrum esse hominem.



Artotrogvs


Immo itast.

molestaé sunt: orant, ambiunt, exobsecrant

70videre ut liceat, ad sese arcessi iubent,

ut tuo non liceat dare operam negotio.



Pyrgopolynices


Videtur tempus esse, ut eamus ad forum,

ut in tabellis quos consignavi hic heri

latrones, ibus denumerem stipendium.

75nam rex Seleucus me opere oravit maxumo,

ut sibi latrones cogerem et conscriberem.

regi hunc diem mihi operam decretumst dare.



Artotrogvs


Age eamus ergo.



Pyrgopolynices


Sequimini, satellites. —



Actus II

Scaena 1

Palaestrio


79Mihi ad enarrandum hoc argumentum est comitas,

80si ad auscultandum vostra erit benignitas;

qui autem auscultare nolet, exsurgat foras,

ut sit ubi sedeat ille qui auscultare volt.

nunc qua adsedistis causa in festivo loco,

comoediai quam nos acturi sumus

85et argumentum et nomen vobis eloquar.

Alazon Graece huic nomen est comoediae,

id nos Latine gloriosum dicimus.

hoc oppidum Ephesust; illest miles meus erus,

qui hinc ad forum abiit, gloriosus, impudens,

90stercoreus, plenus periuri atque adulteri.

ait sése ultro omnis mulieres sectarier:

is deridiculost, quaqua incedit, omnibus.

itaque hic meretrices, labiis dum ductant eum,

maiorem partem videas valgis saviis.

95nam ego hau diu apud hunc servitutem servio;

id volo vos scire, quo modo ad hunc devenerim

in servitutem ab eo cui servivi prius.

date operam, nam nunc argumentum exordiar.

erat erus Athenis mihi adulescens optumus;

100is amabat meretricem * * * matre Athenis Atticis,

et illa íllum contra; qui est amor cultu optumus.

is publice legatus Naupactum fuit

magnai rei publicai gratia.

interibi hic miles forte Athenas advenit,

105insinuat sese ad illam amicam eri †

occepit eius matri suppalparier

vino, ornamentis opiparisque obsoniis,

itaque intimum ibi se miles apud lenam facit.

ubi primum evenit militi huic occasio,

110sublinit os illi lenae, matri mulieris,

quam erus méus amabat; nám is illius filiam

conicit in navem miles clam matrem suam,

eamque húc invitam mulierem in Ephesum advehit.

ubi amicam erilem Athenis avectam scio,

115ego quantum vivos possum mihi navem paro,

inscendo, ut eam rem Naupactum ad erum nuntiem.

ubi sumus provecti in altum, fit quod ⟨di⟩ volunt,

capiunt praedones navem illam ubi vectus fui:

prius périi quam ad erum veni, quo ire occeperam.

120ille ⟨quí⟩ me cepit dat me huic dono militi.

hic postquam in aedis me ad se deduxit domum,

video illam amicam erilem, Athenis quae fuit.

ubi contra aspexit me, oculis mihi signum dedit,

ne se appellarem; deinde, postquam occasio est,

125conqueritur mecum mulier fortunas suas:

ait sése Athenas fugere cupere ex hac domu,

sese illum amare meum erum, Athenis qui fuit,

neque peius quemquam odisse quam istum militem.

ego quoniam inspexi mulieris sententiam,

130cepi tabellas, consignavi, clanculum

dedi mércatori cuidam, qui ad illum deferat

meum erum, qui Athenis fuerat, qui hanc amaverat,

ut is huc veniret. is non sprevit nuntium;

nam et venit et is in proximo hic devertitur

135apud suom paternum hóspitem, lepidum senem;

isque illi amanti suo hospiti morem gerit

nosque opera consilioque adhortatur, iuvat.

itaque ego paravi hic intus magnas machinas,

qui amantis una inter se facerem convenas.

140nam unum conclave, concubinae quod dedit

miles, quo nemo nisi eapse inferret pedem,

in eo conclavi égo perfodi parietem,

qua commeatus clam esset hinc huc mulieri;

et sene sciente hoc feci: is consilium dedit.

145nam meus conservos est homo haud magni preti,

quem concubinae miles custodem addidit.

ei nos facetis fabricis et doctis dolis

glaucumam ob oculos obiciemus eumque ita

faciemus ut quod viderit ne viderit.

150et mox ne erretis, haec duarum hodie vicem

⟨suam⟩ et hinc et illinc mulier feret imaginem,

atque eadem erit, verum alia esse adsimulabitur.

ita sublinetur os custodi mulieris.

sed foris concrepuit hinc a vicino sene;

155ipse exit: hic illest lepidus quem dixi senex.



Scaena 2

Periplectomenvs


156Ni hércle diffregéritis talos pósthac quemque in tégulis

videritis alienum, ego vostra faciam latera lorea.

mi equidem iam arbitri vicini sunt, meae quid fiat domi,

ita per impluvium intro spectant. nunc adeo edico omnibus:

160quemque a milite hoc videritis hominem in nostris tegulis,

extra unum Palaestrionem, huc deturbatote in viam.

quod ille gallinam aut columbam se sectari aut simiam

dicat, disperiistis ni usque ad mortem male mulcassitis.

atque adeo ut ne legi fraudem faciant aleariae,

165adcuratote ut sine talis domi agitent convivium.



Palaestrio


Nescio quid malefactum a nostra hic familiast, quantum audio:

ita hic senex talos elidi iussit conservis meis;

sed me excepit: nihili facio, quid illis faciat ceteris.

adgrediar hominem.



Periplectomenvs


Estne advorsum hic qui advenit Palaestrio?



Palaestrio


170Quid agis, Periplectomene?



Periplectomenvs


Hau multos homines, si optandum foret,

nunc videre et convenire quam te mavellem.



Palaestrio


Quid est?

quid tumultuas cum nostra familia?



Periplectomenvs


Occisi sumus.



Palaestrio


Quid negotist?



Periplectomenvs


Res palamst.



Palaestrio


Quae res palamst?



Periplectomenvs


De tegulis

modo nescio quis inspectavit vestrum familiarium

175per nostrum impluvium intus ápud nos Philocomasium atque hospitem

osculantis.



Palaestrio


Quis homo id vidit?



Periplectomenvs


Tuos conservos.



Palaestrio


Quis is homost?



Periplectomenvs


Nescio, ita abripuit repente sese subito.



Palaestrio


Suspicor

me periisse.



Periplectomenvs


Vbi abit, conclamo: heus quid agis tu inquam in tegulis?

ille mihi abiens ita respondit se sectari simiam.



Palaestrio


180Vae mihi misero, quoi pereundumst propter nihili bestiam.

sed Philocomasium hicine etiam nunc est?



Periplectomenvs


Quom exibam, hic erat.



Palaestrio


I sis, iube transire huc quantum possit, se ut videant domi

familiares, nisi quidem illa nos volt, qui servi sumus,

propter amorem suom omnes crucibus contubernales dari.



Periplectomenvs


185Dixi ego istuc; nisi quid aliud vis.



Palaestrio


Volo. hoc ei dicito:

profecto ut ne quoquam de ingenio degrediatur muliebri

earumque artem et disciplinam optineat colere.



Periplectomenvs


Quem ad modum?



Palaestrio


Vt eum, qui hic se vidit, verbis vincat, ne is se viderit.

siquidem centiens hic visa sit, tamen infitias eat.

os habet, linguam, perfidiam, malitiam atque audaciam,

confidentiam, confirmitatem, fraudulentiam.

190qui arguat se, eum contra vincat iureiurando suo:

domi habet animum falsiloquom, falsificum, falsiiurium,

domi dolos, domi delenifica facta, dómi fallacias.

nam mulier holitori numquam supplicat, si quast mala:

domi habet hortum et condimenta ad omnis mores maleficos.



Periplectomenvs


195Ego istaec, si erit hic, nuntiabo. sed quid est, Palaestrio,

quod volutas tute tecum in corde?



Palaestrio


Paulisper tace,

dúm ego mihi consilia in animum convoco et dum consulo

quid agam, quem dolum doloso contra conservo parem,

qui illam hic vidit osculantem, id visum ut ne visum siet.



Periplectomenvs


200Quaere: ego hinc abscessero aps te huc interim. illuc sis vide,

quem ad modum adstitit, severo fronte curans cogitans.

pectus digitis pultat, cor credo evocaturust foras;

ecce avortit: nixus laevo in femine habet laevam manum,

dextera digitis rationem computat, ferit femur

205dexterum. ita vehementer icit: quod agat aegre suppetit.

concrepuit digitis: laborat; crebro commutat status,

eccere autem capite nutat: non placet quod repperit.

quidquid est, incoctum non expromet, bene coctum dabit.

ecce autem aedificat: columnam mento suffigit suo.

210apage, non placet profecto mi illaec aedificatio;

nam os columnatum poetae esse indaudivi barbaro,

cui bini custodes semper totis horis occubant.

euge, euscheme hercle astitit et dulice et comoedice;

numquam hodie quiescet prius quam id quod petit perfecerit.

215habet opinor. age si quid agis, vigila, ne somno stude,

nisi quidem hic agitare mavis varius virgis vigilias.

tibi ego dico. an heri maduisti? heus te adloquor, Palaestrio:

vigila inquam, expergiscere inquam, lucet hoc inquam.



Palaestrio


Audio.



Periplectomenvs


Viden hostis tibi adesse tuoque tergo obsidium? consule,

220arripe opem auxiliumque ad hanc rem: propere hoc, non placide decet.

anteveni aliqua aut tú aliquosum circumduce exercitum,

coge in obsidium perduellis, nostris praesidium para;

interclude inimicis commeatum, tibi muni viam

qua cibatus commeatusque ad te et legiones tuas

225tuto possit pervenire: hanc rém age, res subitaria est.

[reperi, comminiscere, cedo calidum consilium cito,]

[quae hic sunt visa ut visa ne sint, facta ut facta ne sient.]

[magnam illic homo rem incipissit, magna munit moenia.]

tu unus si recipere hoc ad te dicis, confidentiast

230nos inimicos profligare posse.



Palaestrio


Dico et recipio

ad me.



Periplectomenvs


Et ego impetrare dico id quod petis.



Palaestrio


At te Iuppiter

bene amet.



Periplectomenvs


Auden participare me quod commentu's?



Palaestrio


Tace,

dum in regionem astutiarum mearum te induco, ut scias

iuxta mecum mea consilia.



Periplectomenvs


Salva sumes indidem.



Palaestrio


235Erus meus elephanti corio circumtentust, non suo,

neque habet plus sapientiai quam lapis.



Periplectomenvs


Ego istuc scio.



Palaestrio


Nunc sic rationem incipisso, hánc instituam astutiam,

ut Philocomasio huc sororem geminam germanam alteram

dicam Athenis advenisse cúm amatore aliquo suo,

240tam similem, quam ⟨lacte⟩ lactist; ápud ⟨te⟩ eos hic devortier

dicam hospitio.



Periplectomenvs


Euge euge, lepide, laudo commentum tuom.



Palaestrio


Vt si illic concriminatus sit advorsum militem

meus conservos, eam vidisse hic cum alieno oscularier,

eam arguam vidisse apud te contra conservom meum

245cum suo amatore amplexantem atque osculantem.



Periplectomenvs


Immo optume.

idem ego dicam, si ⟨ex⟩ me exquiret miles.



Palaestrio


Sed simillimas

dicito esse, et Philocomasio id praecipiendum est ut sciat,

ne titubet, si exquiret ex ea miles.



Periplectomenvs


Nimis doctum dolum.

sed si ambas videre in uno miles concilio volet,

250quid agimus?



Palaestrio


Facilest: trecentae possunt causae conligi:

non domist, ábiit ambulatum, dormit, ornatur, lavat,

prandet, potat: occupatast, operae non est, non potest,

quantum vis prolationum, dum modo hunc prima via

inducamus, vera ut esse credat quae mentibimur.



Periplectomenvs


255Placet ut dicis.



Palaestrio


Intro abi ergo, et si isti est mulier, eam iube

cito domum transire, atque haec ei dice monstra praecipe,

ut teneat consilia nostra, quem ad modum exorsi sumus,

de gemina sorore.



Periplectomenvs


Docte tíbi illam perdoctam dabo.

numquid aliud?



Palaestrio


Intro ut abeas.



Periplectomenvs


Abeo. —



Palaestrio


Et quidem ego ibo domum

260atque hominem investigando operam huic dissimulabiliter dabo,

qui fuerit conservos qui hodie sit sectatus simiam.

nam ille non pótuit quin sermone suo aliquem familiarium

participaverit de amica eri, sese vidisse eam

hic in proximo osculantem cum alieno adulescentulo.

265novi morem: egomet tacere nequeo solus quod scio.

si invenio qui vidit, ad eum vineas pluteosque agam:

res paratast, vi pugnandoque hominem caperest certa res.

si ita non reperio, ibo odorans quasi canis venaticus,

usque donec persecutus volpem ero vestigiis.

270sed fores crepuerunt nostrae, ego voci moderabor meae;

nam illic est Philocomasio custos meus conservos qui it foras.



Scaena 3

Sceledrvs


272Nisi quidem ego hodie ambulavi dormiens in tegulis,

certo edepol scio me vidisse hic proxumae viciniae

Philocomasium erilem amicam sibi malam rem quaerere.



Palaestrio


275Hic illam vidit osculantem, quantum hunc audivi loqui.



Sceledrvs


Quis hic est?



Palaestrio


Tuos conservos. quid agis, Sceledre?



Sceledrvs


Te, Palaestrio,

volup est convenisse.



Palaestrio


Quid iam? aut quid negotist? fac sciam.



Sceledrvs


Metuo —



Palaestrio


Quid metuis?



Sceledrvs


Ne hercle hodie, quantum hic familiariumst,

maxumum in malum cruciatumque insuliamus.



Palaestrio


Tu sali

280solus, nám ego istam insulturam et desulturam nil moror.



Sceledrvs


Nescis tu fortasse, apud nos facinus quod natumst novom.



Palaestrio


Quod id est facinus?



Sceledrvs


Impudicum.



Palaestrio


Tute scias soli tibi,

mihi ne dixis, scire nolo.



Sceledrvs


Non enim fáciam quin scias.

simiam hodie sum sectatus nostram in horum tegulis.



Palaestrio


285Edepol, Sceledre, homo sectatu's nihili nequam bestiam.



Sceledrvs


Di te perdant.



Palaestrio


Te istuc aequom — quoniam occepisti, eloqui.



Sceledrvs


Forte fortuna per impluvium huc despexi in proxumum,

atque ego illi áspicio osculantem Philocomasium cum altero

nescio quo adulescente.



Palaestrio


Quod ego, Sceledre, scelus ex te audio?



Sceledrvs


290Profecto vidi.



Palaestrio


Tutin?



Sceledrvs


Egomet duobus his oculis meis.



Palaestrio


Abi, non verisimile dicis, neque vidisti.



Sceledrvs


Num tibi

lippus videor?



Palaestrio


Medicum istuc tibi meliust percontarier.

verum enim tu ístam, si te di ament, temere hau tollas fabulam:

tuis nunc cruribus capitique fraudem capitalem hinc creas.

295nam tibi iam ut pereas paratum est dupliciter, nisi supprimis

tuom stultiloquium.



Sceledrvs


Qui vero dupliciter?



Palaestrio


Dicam tibi.

primumdum, si falso insimulas Philocomasium, hoc perieris;

iterum, si id verumst, tu ei custos additus ⟨eo⟩ perieris.



Sceledrvs


Quid fuat me, nescio: haec me vidisse ego certo scio.



Palaestrio


300Pergin, infelix?



Sceledrvs


Quid tibi vis dicam nisi quod viderim?

quin etiam nunc intus hic in proxumost.



Palaestrio


Eho an non domist?



Sceledrvs


Vise, abi intro tute, nam ego mi iam nil credi postulo.



Palaestrio


Certum est facere. —



Sceledrvs


Hic te opperiar; eadem illi insidias dabo,

quam mox horsum ad stabulum iuuenix recipiat se ⟨a⟩ pabulo.

305quid ego nunc faciam? custodem me illi miles addidit:

nunc si indicium facio, interii; si taceo, ⟨interii⟩ tamen,

si hoc palam fuerit. quid peius muliere aut audacius?

dúm ego in tegulis sum, illaec sese ex hospitio edit foras;

edepol facinus fecit audax. hocine si miles sciat,

310credo hercle has sustollat aedis totas atque hunc in crucem.

hercle quidquid est, mussitabo potius quam inteream male;

non ego possum quae ipsa sese venditat tutarier.



Palaestrio


Sceledre, Sceledre, quis homo in terra te alter est audacior?

quis magis dís inimicis natus quam tu atque iratis?



Sceledrvs


Quid est?



Palaestrio


315Iuben tibi oculos exfodiri, quibus id quod nusquam est vides?



Sceledrvs


Quid, nusquam?



Palaestrio


Non ego tuam empsim vitam vitiosa nuce.



Sceledrvs


Quid negotist?



Palaestrio


Quid negoti sit rogas?



Sceledrvs


Cur non rogem?



Palaestrio


Non tu tibi istam praetruncari linguam largiloquam iubes?



Sceledrvs


Quam ob rem iubeam?



Palaestrio


Philocomasium eccam domi, quam in proxumo

320vidisse aibas te osculantem atque amplexantem cum altero.



Sceledrvs


Mirumst lolio victitare te tam vili tritico.



Palaestrio


Quid iam?



Sceledrvs


Quia luscitiosu's.



Palaestrio


Verbero, edepol tu quidem

caecus, non luscitiosu's. nam illa quidem * * * domi.



Sceledrvs


Quid, domi?



Palaestrio


Domi hercle vero.



Sceledrvs


Abi, ludis me, Palaestrio.



Palaestrio


325Tum mihi sunt manus ínquinatae.



Sceledrvs


Qui dum?



Palaestrio


Quia ludo luto.



Sceledrvs


Vae capiti tuo.



Palaestrio


⟨Tuo⟩ istuc, Sceledre, promitto fore,

nisi oculos orationemque aliam commutas tibi.

sed fores cóncrepuerunt nostrae.



Sceledrvs


At ego ilico observo foris;

nam nihil est qua hinc huc transire ea possit nisi recto ostio.



Palaestrio


330Quin domi eccam. nescio quae te, Sceledre, scelera suscitant.



Sceledrvs


Mihi ego video, mihi ego sapio, ⟨mihi⟩ ego credo plurumum:

mé homo nemo deterrebit, quin ea sit in his aedibus.

hic obsistam, ne imprudenti huc ea se subrepsit mihi.



Palaestrio


Meus illic homo est, deturbabo iam ego illum de pugnaculis.

335vin iam faciam, ut stultividum * * * fateare?



Sceledrvs


Age face.



Palaestrio


Neque te quicquam sapere corde neque oculis uti?



Sceledrvs


Volo.



Palaestrio


Nempe tu istíc ais esse erilem concubinam?



Sceledrvs


Atque arguo

eam me vidisse osculantem hic intus cum alieno viro.



Palaestrio


Scin tu nullum commeatum hínc esse a nobis?



Sceledrvs


Scio.



Palaestrio


340Neque solarium neque hortum, nisi per impluvium?



Sceledrvs


Scio.



Palaestrio


Quid nunc? si ea domist, si facio, ut eam exire hinc videas domo,

dignun es verberibus multis?



Sceledrvs


Dignus.



Palaestrio


Serva istas fores,

ne tibi clam se subterducat istinc atque huc transeat.



Sceledrvs


Consilium est ita facere.



Palaestrio


Pede ego iam illam huc tibi sistam in viam. —



Sceledrvs


345Agedum ergo face. vólo scire, utrum egon id quod vidi viderim

an illic faciat, quod facturum dicit, ut ea sit domi.

nam ego quidem meos oculos habeo nec rogo utendos foris.

sed hic illi subparasitatur semper, hic eae proxumust,

primus ad cibum vocatur, primo pulmentum datur;

350nam illic noster est fortasse circiter triennium,

neque cuiquam quam illi in nostra meliust famulo familia.

sed ego hoc quod ago, id me agere oportet, hoc observare ostium.

sic obsistam. hac quidem pol certo verba mihi numquam dabunt.



Scaena 4

Palaestrio


354Praecépta facito ut mémineris.



Philocomasivm


Totiéns monere mírumst.



Palaestrio


355At metuo ut satis sis subdola.



Philocomasivm


Cedo vel decem, edocebo

minime malas ut sint malae, mihi solae quod superfit.



Palaestrio


Age nunciam insiste in dolos; ego abs te procul recedam.

quid ais tu, Sceledre?



Sceledrvs


Hanc rem gero. habeo auris, loquere quidvis.



Palaestrio


Credo ego istoc extemplo tibi esse eundum actutum extra portam,

360dispessis manibus, patibulum quom habebis.



Sceledrvs


Quamnam ob rem?



Palaestrio


Respice dum ad laevam: quis illaec est mulier?



Sceledrvs


Pro di immortales,

eri cóncubinast haec quidem.



Palaestrio


Mihi quoque pol ita videtur.

age nunciam, quando lubet —



Sceledrvs


Quid agam?



Palaestrio


Perire propera.



Philocomasivm


Vbi iste ést bonus sérvos, qui probri me maxumi innocentem

365falso insimulavit?



Palaestrio


Em tibi, hic mihi dixit tibi quae dixi.



Philocomasivm


Tun me vidisse in proxumo hic, sceleste, ais osculantem?



Palaestrio


Atque cum álieno adulescentulo dixit.



Sceledrvs


Dixi hercle vero.



Philocomasivm


Tun me vidisti?



Sceledrvs


Atque his quidem hercle oculis.



Philocomasivm


Carebis, credo,

qui plus vident quam quod vident.



Sceledrvs


Numquam hercle deterrebor

370quin viderim id quod viderim.



Philocomasivm


Ego stulta et mora multum,

quae cum hoc insano fabuler, quem pol ego capitis perdam.



Sceledrvs


Noli minitari: scio crucem futuram mihi sepulcrum;

ibi meí sunt maiores siti, pater, avos, proavos, abavos.

non possunt mihi minaciis tuis hisce oculi exfodiri.

375sed paucis verbis te volo, Palaestrio. opsecro te,

unde exit haec?



Palaestrio


Vnde nísi domo?



Sceledrvs


Domo?



Palaestrio


Mé viden?



Sceledrvs


Te video.

nimis mírumst facinus, quo modo haec hinc huc transire potuit;

nam certo neque solariumst apud nós neque hortus ullus

neque fénestra nisi clatrata; nam certe ego te hic intus vidi.



Palaestrio


380Pergin, sceleste, intendere hanc arguere?



Philocomasivm


Ecastor ergo

mi hau falsum evenit somnium, quod noctu hac somniavi.



Palaestrio


Quid somniasti?



Philocomasivm


Ego eloquar. sed amabo advortite animum.

hac nocte in somnis mea soror geminast germana visa

venisse Athenis in Ephesum cum suo amatore quodam;

385ei ambo hóspitio huc in proxumum mihi devortisse visi.



Palaestrio


Palaestrionis somnium narratur. perge porro.



Philocomasivm


Ego laeta visa, quia soror venisset, propter eandem

suspicionem maximam sum visa sustinere.

nam arguere in somnis me meus mihi familiaris visust,

390me cum alieno adulescentulo, quasi nunc tu, esse osculatam,

quom illa osculata mea soror gemina esset suompte amicum.

id me insimulatam perperam falsum esse somniavi.



Palaestrio


Satin eadem vigilanti expetunt quae in somnis visa memoras?

eu hércle praesens somnium. abi intro et comprecare.

395narrandum ego istuc militi censebo.



Philocomasivm


Facere certum est,

neque me quidem patiar probri falso impune insimulatam. —



Sceledrvs


Timeo quid rerum gesserim, ita dorsus totus prurit.



Palaestrio


Scin te periisse?



Sceledrvs


Nunc quidem domi certo est. certa res est

nunc nostrum observare ostium, ubi ubist.



Palaestrio


At, Sceledre, quaeso,

400ut ad id exemplum somnium quam simile somniavit

atque ut tu suspicatus es eam vídisse osculantem.



Sceledrvs


Nescio quid credam egomet mihi iam, ita quod vidisse credo

me id iam non vidisse arbitror.



Palaestrio


Ne tu hercle sero, opinor,

resipisces: si ad erum haec res prius † devenerit, peribis pulchre.



Sceledrvs


405Nunc demum experior, mi ob oculos caliginem opstitisse.



Palaestrio


Dudum edepol planum est id quidem, quae hic usque fuerit intus.



Sceledrvs


Nihil habeo certi quid loquar: non vidi eam, etsi vidi.



Palaestrio


Ne tu edepol stultitia tua nos paene perdidisti:

dum te fidelem facere ero voluisti, absumptu's paene.

410sed fores vicini proxumi crepuerunt. conticiscam.



Scaena 5

Philocomasivm


411Inde ignem in aram, ut Ephesiae Dianae laeta laudes

gratesque agam eique ut Arabico fumificem odore amoene,

quom me in locis Neptuniis templisque turbulentis

servavit, saevis fluctibus ubi sum adflictata multum.



Sceledrvs


415Palaestrio, o Palaestrio.



Palaestrio


O Sceledre, Sceledre, quid vis?



Sceledrvs


Haec mulier, quae hinc exit modo, estne erilis concubina

Philocomasium, an non est ea?



Palaestrio


Hercle opinor, ea videtur.

sed facinus mirum est, quo modo haec hinc huc transire potuit,

si quidem east.



Sceledrvs


An dubium tibi est eam esse hanc?



Palaestrio


Ea videtur.



Sceledrvs


420Adeamus, appellemus. heus, quid istúc est, Philocomasium?

quid tibi istic in istisce aedibus debetur, quid negotist?

quid nunc taces? tecum loquor.



Palaestrio


Immo edepol tute tecum;

nam haec nil respondet.



Sceledrvs


Te adloquor, viti probrique plena,

quae circum vicinos vagas.



Philocomasivm


Quicum tu fabulare?



Sceledrvs


425Quicum nisi tecum?



Philocomasivm


Quis tu homo es, aut mecum quid est negoti?



Sceledrvs


Mé rogas homo qui sim?



Philocomasivm


Quin ego hoc rogem quod nesciam?



Palaestrio


Quis ego sum igitur, si hunc ignoras?



Philocomasivm


Mihi odiosus, quisquis es,

et tu et hic.



Sceledrvs


Non nos novisti?



Philocomasivm


Neutrum.



Sceledrvs


Metuo maxume,



Palaestrio


Quid metuis?



Sceledrvs


Enim ne ⟨nos⟩ nosmet perdiderimus uspiam;

430nam nec te neque me novisse ait haec.



Palaestrio


Persectari hic volo,

Sceledre, nos nostri an alieni simus, ne dum quispiam

nos vicinorum imprudentis aliquis immutaverit.



Sceledrvs


Certe equidem noster sum.



Palaestrio


Et pol ego. quaeris tu, mulier, malum.

tibi ego dico, heus, Philocomasium.



Philocomasivm


Quae te intemperiae tenent,

435qui me perperam perplexo nomine appelles?



Palaestrio


Eho,

quis igitur vocare?



Philocomasivm


Diceae nomen est.



Sceledrvs


Iniuria es,

falsum nomen possidere, Philocomasium, postulas;

ἄδικος es tu, non δικαία, et meo ero facis iniuriam.



Philocomasivm


Egone?



Sceledrvs


Tu⟨ne⟩.



Philocomasivm


Quaé heri Athenis Ephesum adveni vesperi

440cum meo amatore, adulescente Atheniensi?



Palaestrio


Dic mihi,

quid hic tibi in Epheso est negoti?



Philocomasivm


Geminam germanam meam

hic sororem esse indaudivi, eam veni quaesitum.



Sceledrvs


Mala es.



Philocomasivm


Immo ecastor stulta multum, quae vobiscum fabuler.

abeo.



Sceledrvs


Abire non sinam te.



Philocomasivm


Mitte.



Sceledrvs


Manifestaria es.

445non omitto.



Philocomasivm


At iam crepabunt mihi manus, malae tibi,

nisi me omittis.



Sceledrvs


Quid, malum, astas? quin tenes altrinsecus?



Palaestrio


Nil moror negotiosum mi esse tergum. qui scio

an ista non sit Philocomasium átque alia eius similis sit?



Philocomasivm


Mittis me an non mittis?



Sceledrvs


Immo vi atque invitam ingratiis,

450nisi voluntate ibis, rapiam te domum.



Philocomasivm


Hosticum hoc mihi

domicilium est, Athenis domus est Atticis; ego istam domum

neque moror neque vos qui hómines sitis novi neque scio.



Sceledrvs


Lege agito: te nusquam mittam, nisi das firmatam fidem,

te huc, si omisero, intro ituram.



Philocomasivm


Vi me cogis, quisquis es.

455do fidem, si omittis, isto me intro ituram quo iubes.



Sceledrvs


Ecce omitto.



Philocomasivm


At ego abeo missa. —



Sceledrvs


Muliebri fecit fide.



Palaestrio


Sceledre, manibus amisisti praedam. tám east quam potis

nostra erilis concubina. vin tu facere hoc strenue?



Sceledrvs


Quid faciam?



Palaestrio


Ecfer mihi machaeram huc intus.



Sceledrvs


Quid facies ea?



Palaestrio


460Intro rumpam recta in aedis: quemque hic intus videro

cum Philocomasio osculantem, eum ego óbtruncabo extempulo.



Sceledrvs


Visanest ea esse?



Palaestrio


Immo edepol plane east.



Sceledrvs


Sed quo modo

dissimulabat.



Palaestrio


Abi, machaeram huc ecfer.



Sceledrvs


Iam faxo hic erit. —



Palaestrio


Neque eques neque pedes profectost quisquam tanta audacia,

465qui aeque faciat confidenter quicquam quam mulier facit.

ut utrubique orationem docte divisit suam,

ut sublinitur os custodi cauto, conservo meo.

nimis beat quod commeatus transtinet trans parietem.



Sceledrvs


Heus, Palaestrio, machaera nihil opust.



Palaestrio


Quid iam, aut quid est?



Sceledrvs


470Domi eccam erilem concubinam.



Palaestrio


Quid, domi?



Sceledrvs


In lecto cubat.



Palaestrio


Edepol ne tu tibi malam rem repperisti, ut praedicas.



Sceledrvs


Quid iam?



Palaestrio


Quia hanc attingere ausu's mulierem hinc ex proxumo.



Sceledrvs


Magis hercle metuo.



Palaestrio


Sed numquam quisquam faciet quin soror

istaec sit gemina huius: eam pol tu osculantem hic videras.



Sceledrvs


475Id quidem palam est eam esse, ut dicis; quid propius fuit,

quam ut perirem, si elocutus essem ero?



Palaestrio


Ergo, si sapis,

mussitabis: plus oportet scire servom quam loqui.

ego abeo a te, ne quid tecum consili commisceam,

atque apud hunc ero vicinum; tuae mihi turbae non placent.

480erus si veniet, si me quaeret, hic ero: hinc me arcessito. —



Scaena 6

Sceledrvs


481Satin abiit ille neque erile negotium

plus curat, quasi non servitutem serviat?

certo illa quidem hic nunc intus est in aedibus,

nam egomet cubantem eam modo offendi domi.

485certum est nunc observationi operam dare.



Periplectomenvs


non hercle hisce homines me marem, sed feminam

vicini rentur esse servi militis:

ita me ludificant. meamne hic invitam hospitam,

quae heri huc Athenis cum hospite advenit meo,

490tractatam et ludificatam, ingenuam et liberam?



Sceledrvs


Perii hercle, hic ad me recta habet rectam viam.

metuo, illaec mihi res ne malo magno fuat,

quantum hunc audivi facere verborum senem.



Periplectomenvs


Accedam ad hominem. tun, Sceledre, hic, scelerum caput,

495meam ludificavisti hospitam ante aedis modo?



Sceledrvs


Vicine, ausculta quaeso.



Periplectomenvs


Ego auscultem tibi?



Sceledrvs


Expurigare volo me.



Periplectomenvs


Tun te expuriges,

qui facinus tantum tamque indignum feceris?

an quia latrocinamini, arbitramini

500quidvis licere facere vobis, verbero?



Sceledrvs


Licetne?



Periplectomenvs


At ita me di deaeque omnis ament,

nisi mihi supplicium virgeum de te datur

longum diutinumque, a mane ad vesperum,

quod meas confregisti imbricis et tegulas,

505ibi dum condignam te sectatu's simiam,

quodque inde inspectavisti meum apud me hospitem

amplexum amicam, quom osculabatur, suam,

quodque cóncubinam erilem insimulare ausus es

probri pudicam meque summi flagiti,

510tum quod tractavisti hospitam ante aedis meam:

nisi mihi supplicium stimuleum de ⟨te⟩ datur,

dedecoris pleniorem erum faciam tuom,

quam magno vento plenumst undarum mare.



Sceledrvs


Ita sum coactus, Periplectomene, ut nesciam

515utrum me postulare prius * * * tecum aequom siet;

nisi ⟨si⟩ istaec non est haec neque ⟨haec⟩ istast, mihi

me expurigare tibi videtur aequius;

sicut etiam nunc nescio quid viderim:

itast ista huius similis nostrai tua,

520siquidem non eadem est.



Periplectomenvs


Vise ad me intro, iam scies.



Sceledrvs


Licetne?



Periplectomenvs


Quin te iubeo; et placide noscita.



Sceledrvs


Ita facere certum est. —



Periplectomenvs


Heus, Philocomasium, cito

transcurre curriculo ad nos, ita negotiumst.

post, quando exierit Sceledrus a nobis, cito

525transcurrito ad vos rursum curriculo domum.

nunc pol ego metuo ne quid infuscaverit.

si hic non videbit mulierem — aperitur foris.



Sceledrvs


Pro di immortales, similiorem mulierem

magisque eándem, ut pote quae non sit eadem, non reor

deos fácere posse.



Periplectomenvs


Quid nunc?



Sceledrvs


Commerui malum.



Periplectomenvs


Quid igitur? eanest?



Sceledrvs


Etsi east, non est ea.



Periplectomenvs


Vidistin istam?



Sceledrvs


Vidi, et illam et hospitem,

complexam atque osculantem.



Periplectomenvs


Eanest?



Sceledrvs


Nescio.



Periplectomenvs


535Vin scire plane?



Sceledrvs


Cupio.



Periplectomenvs


Abi intro ad vos domum

continuo, vide sitne istaec vostra intus.



Sceledrvs


Licet,

pulchre admonuisti. iám ego ad te exibo foras. —



Periplectomenvs


Numquam edepol hominem quemquam ludificarier

magis facete vidi et magis miris modis.

540sed eccum egreditur.



Sceledrvs


Periplectomene, te opsecro

per deos atque homines perque stultitiam meam

perque tua genua —



Periplectomenvs


Quíd opsecras me?



Sceledrvs


Inscitiae

meae et stultitiae ignoscas. nunc demum scio

me fuisse excordem, caecum, incogitabilem.

545nam Philocomasium eccam intus.



Periplectomenvs


Quid nunc, furcifer?

vidistin ambas?



Sceledrvs


Vidi.



Periplectomenvs


Erum exhibeas volo.



Sceledrvs


Meruisse equidem me maxumum fateor malum,

et tuae fecisse me hospitae aio iniuriam;

sed meam esse erilem concubinam censui,

550cui me custodem erus addidit miles meus.

nam ex uno puteo similior numquam potis

aqua aquai sumi quam haec est atque ista hospita.

et me despexe ad te per impluvium tuom

fateor.



Periplectomenvs


Quid ni fateare, ego quod viderim?

555et ibi osculantem meum hospitem cum ista hospita

vidisti?



Sceledrvs


Vidi (cur negem quod viderim?),

sed Philocomasium me vidisse censui.



Periplectomenvs


Ratun istic me hominem esse omnium minimi preti,

si ego me sciente paterer vicino meo

560eam fieri apud me tam insignite iniuriam?



Sceledrvs


Nunc demum a me insipienter factum esse arbitror,

cum rem cognosco; at non malitiose tamen

feci.



Periplectomenvs


Immo indigne; nám hominem servom suos

domitos habere oportet oculos et manus

565orationemque.



Sceledrvs


Egone si post hunc diem

muttivero, etiam quod egomet certo sciam,

dato excruciandum me: egomet me dedam tibi;

nunc hoc mi ignosce quaeso.



Periplectomenvs


Vincam animum meum,

ne malitiose factum id esse aps te arbitrer.

570ignoscam tibi istuc.



Sceledrvs


At tibi di faciant bene.



Periplectomenvs


Ne tu hercle, si te di ament, linguam comprimes

posthac, etiam illud quod scies nesciveris

nec videris quod videris.



Sceledrvs


Bene me mones,

ita facere certum est. sed satine oratu's?



Periplectomenvs


Abi.



Sceledrvs


575Numquid nunc aliud me vis?



Periplectomenvs


Ne me noveris.



Sceledrvs


Dedit híc mihi verba. quam benigne gratiam

fecit, ne iratus esset. scio quam rem gerat:

ut miles cum extemplo a foro adveniat domum,

domi cómprehendar. una hic et Palaestrio

580me habent venalem: sensi et iam dudum scio.

numquam hercle ex ista nassa ego hodie escam petam;

nam iam aliquo aufugiam et me occultabo aliquot dies,

dum haec consilescunt turbae atque irae leniunt.

nam uni satis populo impio merui mali. —

585[verum tamen dé me quidquid est, ibo hinc domum.]



Periplectomenvs


Illic hínc abscessit. sat edepol certo scio,

occisam saepe sapere plus multo suem:

quoin id adimatur ne id quod vidit viderit.

nam illius oculi atque aures atque opinio

590transfugere ad nos. usque adhuc actum est probe;

nimium festivam mulier operam praehibuit.

redeo in senatum rusum; nam Palaestrio

domi nunc apud me est, Sceledrus nunc autemst foris:

frequens senatus poterit nunc haberier.

595ibo intro, ne, dum absum, alter sorti defuat. —



Actus III

Scaena 1

Palaestrio


596Cóhibete intra limen etiam vos parumper, Pleusicles,

sinite me prius pérspectare, ne uspiam insidiae sient

concilium quod habere volumus. nam ópus est nunc tuto loco,

unde inimicus ne quis nostri spolia capiat consili.

600nam bene consultum inconsultum est, si id inimicis usuist,

neque potest quin, si id inimicis usuist, obsit tibi;

[nam bene ⟨consultum⟩ consilium surripitur saepissime,]

[si minus cúm cura aut cautella locus loquendi lectus est.]

quippe qui, si rescivere inimici consilium tuom,

605tuopte tibi consilio occludunt linguam et constringunt manus,

atque eadem quae illis voluisti facere, illi faciunt tibi.

sed speculabor, ne quis aut hinc aut ab laeva aut dextera

nostro consilio venator adsit cum auritis plagis.

sterilis hinc prospectus usque ad ultumam est plateam probe.

610evocabo. heus Periplectomene et Pleusicles, progredimini.



Periplectomenvs


Ecce nos tibi oboedientes.



Palaestrio


Facilest imperium in bonis.

sed volo scíre: eodem consilio, quód intus meditati sumus,

gerimus rem?



Periplectomenvs


Magis nón potest esse ad rem utibile.



Palaestrio


Immo * * *

quid tibi, Pleusicles?



Plevsicles


Quodne vóbis placeat, displiceat mihi?

615quis homo sit magis meus quam tu es?



Palaestrio


Loquere lepide et commode.



Periplectomenvs


Pol ita decet hunc facere.



Plevsicles


At hoc me facinus miserum macerat

meumque cor corpusque cruciat.



Periplectomenvs


Quid id est quod cruciat? cedo.



Plevsicles


Me tibi istúc aetatis homini facinora puerilia

obicere, neque te decora neque tuis virtutibus;

620ea te expetere ex opibus summis mei honoris gratia

mihique amanti ire opitulatum atque ea te facere facinora,

quae istaec aetas fugere facta magis quam sectari solet:

eam pudet me tíbi in senecta obicere sollicitudinem.



Palaestrio


Novo modo tu homo amás, siquidem te quicquam quod faxis pudet;

625nihil amas, umbra es amantis magis quam amator, Pleusicles.



Plevsicles


Hancine aetatem exercere ⟨mei⟩ me amoris gratia?



Periplectomenvs


Quid ais tu? itane tibi ego videor oppido Acherunticus?

tam capularis, tamine tibi diu videor vitam vivere?

nam équidem haud sum natus annos praeter quinquaginta et quattuor,

630clare oculis video, pernix sum manibus, pedibus mobilis.



Palaestrio


Si albicapillus hic, videtur neutiquam ab ingenio senex.

inest in hoc emussitata sua sibi ingenua indoles.



Plevsicles


Pol id quidem éxperior ita esse ut praedicas, Palaestrio;

nam benignitas quidem huius oppido adulescentula est.



Periplectomenvs


635Immo, hospes, magis cúm periclum facies, magis nosces meam

comitatem erga te amantem.



Plevsicles


Quid opus nota noscere?



Periplectomenvs


Vt apud ⟨te⟩ exemplum experiundi hábeas, ne quaeras foris;

nam nisi qui ipse amavit, aegre amantis ingenium inspicit:

et ego amoris aliquantum habeo umorisque etiam in corpore,

neque dum exarui ex amoenis rebus et voluptariis.

vel cavillator facetus vel conviva commodus

item eró, neque ego oblocutor sum alteri in convivio:

incommoditate abstinere me apud convivas commodo

645commemini et meae orationis iustam partem persequi

et meam partem itidem tacere, quom aliena est oratio;

minime sputator, screator sum, itidem minime mucidus:

post Ephesi sum natus, non enim in Apulis; non sum Animulas.



Palaestrio


O lepidum senem, in se si quas memorat virtutis habet,

650atque equidem plane educatum in nutricatu Venerio.



Periplectomenvs


Plus dabo quam praedicabo ex me venustatis tibi.

neque ego úmquam alienum scortum subigito in convivio,

neque praeripio pulpamentum neque praevorto poculum,

neque per vinum umquam ex me exoritur discidium in convivio:

655si quis ibi est odiosus, abeo domum, sermonem segrego;

Venerem, amorem amoenitatemque accubans exerceo.



Palaestrio


Tu quidem edepol omnis moris ad venustatem † vacet;

cedo tris mi hominis aurichalco contra cum istis moribus.



Plevsicles


At quidem illúc aetatis qui sit non invenies alterum

660lepidiorem ad omnís res nec qui amicus amico sit magis.



Periplectomenvs


Tute me ut fateare faciam esse adulescentem moribus,

ita apud omnis comparebo tibi res bene factis frequens.

opusne erit tibi advocato tristi, iracundo? ecce me;

opusne leni? leniorem dices quam mutum est mare,

665liquidiusculusque ero quam ventus est favonius.

vel hilarissimum convivam hinc indidem expromam tibi,

pel primarium parasitum atque obsonatorem optumum;

tum ad saltandum non cinaedus malacus aequest atque ego.



Palaestrio


Quid ad illas artis optassis, si optio eveniat tibi?



Plevsicles


670Huius pro méritis ut referri pariter possit gratia,

tibique, quibus nunc me esse experior summae sollicitudini.

at tibi tanto sumptui esse mihi molestumst.



Periplectomenvs


Morus es.

nam in mala uxore atque inimico si quid sumas, sumptus est,

in bono hospite atque amico quaestus est quod sumitur

675et quod in divinis rebus sumptumst, sapienti lucrumst.

deum virtute est te unde hospitio accipiam apud me comiter:

es, bibe, animo obsequere mecum atque onera te hilaritudine.

liberae sunt aedis, liber sum autem ego: mei volo vivere.

nam mihi, deum virtute dicam, propter divitias meas

680licuit uxorem dotatam genere summo ducere;

sed nolo mi oblatratricem in aedis intro mittere.



Palaestrio


Cur non vis? nam procreare liberos lepidumst onus.



Periplectomenvs


Hercle vero liberum esse tete, id multo lepidiust.



Palaestrio


Tu homo et alteri sapienter potis es consulere et tibi.



Periplectomenvs


685Nam bona uxor suave ductust, si sit usquam gentium

ubi ea possit inveniri; verum egone eam ducam domum,

quae mihi numquam hoc dicat “eme, mi vir, lanam, unde tibi pallium

malacum et calidum conficiatur tunicaeque hibernae bonae,

ne algeas hac hieme” (hoc numquam verbum ex uxore audias),

690verum prius quam galli cantent quae me e somno suscitet,

dicat “da, mi vir, kalendis meam qui matrem munerem,

da qui faciam † condiat, dá quod dem quinquatribus

praecantrici, coniectrici, hariolae atque haruspicae;

flagitiumst, si nil mittetur quae supercilio spicit;

695tum plicatricem clementer non potest quin munerem;

iam pridem, quia nihil abstulerit, suscenset ceriaria;

tum opstetrix expostulavit mecum, parum missum sibi;

quid? nutrici non missuru's quicquam, quae vernas alit?”

haec atque horum similia alia damna multa mulierum

700me uxore prohibent, mihi quae huius similes sermones serat.



Palaestrio


Di tibi propitii sunt, nam hercle si istam semel amiseris

libertatem, haud facile in eundem rusum restitues locum.



Plevsicles


At illa laus est, magno in genere et in divitiis maxumis

liberos hominem educare, generi monumentum et sibi.



Periplectomenvs


705Quando habeo multos cognatos, quid opus est mihi liberis?

nunc bene vivo et fortunate atque ut volo atque animo ut lubet.

mea bona in morté cognatis didam, inter eos partiam.

[ei apud me aderunt, me curabunt, visent quid agam, ecquid velim.]

prius quam lucet adsunt, rogitant noctu ut somnum ceperim.

710[eos pro liberis habebo, qui mihi mittunt munera.]

sacrificant: dant inde partem mihi maiorem quam sibi,

abducunt ad exta; me ad se ad prandium, ad cenam vocant;

ille misérrumum se retur, minimum qui misit mihi.

illi inter se certant donis, egomet mecum mussito:

715bona mea inhiant, me certatim nutricant et munerant.



Palaestrio


Nimis bona ratione nimiumque ad te ⟨te⟩ et tuam vitam habes:

et tibi sunt gemini et trigemini, si te bene habes, filii.



Periplectomenvs


Pol si habuissem, satis cepissem miseriarum e liberis:

continuo excruciarer animi: si ei forte fuisset febris,

censerem emori; cecidissetve ebrius aut de equo uspiam,

metuerem ne ibi diffregisset crura aut cervices sibi.



Palaestrio


Huic homini dignum est divitias esse et diu vitam dari,

qui et rem servat et se bene habet suisque amicis usui est.



Plevsicles


725O lepidum caput. ita me di deaeque ament, aequom fuit

deos paravisse, uno exemplo ne omnes vitam viverent;

sicut merci pretium statuit qui est probus agoranomus:

quae probast mers, pretium ei statuit, pro virtute ut veneat,

quae improbast, pro mercis vitio dominum pretio pauperat,

730itidem divos dispertisse vitam humanam aequom fuit:

qui lepide ingeniatus esset, vitam ei longinquam darent,

qui improbi essent et scelesti, is adimerent animam cito.

si hoc paravissent, et homines essent minus multi mali

et minus audacter scelesta facerent facta, et postea,

735quí homines probi essent, esset is annona vilior.



Periplectomenvs


Qui deorum consilia culpet, stultus inscitusque sit,

quique eos vituperet. nunc istis rebus desisti decet.

nunc volo opsonare, ut, hospes, tua te ex virtute et mea

meae domi accipiam benigne, lepide et lepidis victibus.



Plevsicles


740Nihil me paenitet iam quanto sumptui fuerim tibi;

nam hospes nullus tám in amici hospitium devorti potest,

quin, ubi triduom continuom fuerit, iam odiosus siet;

verum ubi dies decem continuos sit, east odiorum Ilias:

tam etsi dominus non invitus patitur, servi murmurant.



Periplectomenvs


745Serviendae servituti ego servos instruxi mihi,

hospes, non qui mi imperarent quibusve ego essem obnoxius:

si illis aegrest mihi quod volup est, meo remigio rem gero,

tamen id quod odiost faciundumst cum malo atque ingratiis.

nunc, quod occepi, opsonatum pergam.



Plevsicles


Si certumst tibi,

750commodulum obsona, ne magno sumptu: mihi quidvis sat est.



Periplectomenvs


Quin tu istanc orationem hinc veterem atque antiquam amoves?

[nam] proletario sermone nunc quidem, hospes, utere;

nam ei solent, quando accubuere, ubi cena adpositast, dicere:

“quid opus fuit hoc, ⟨hospes⟩, sumptu tanto nostra gratia?

755insanivisti hercle, nám idem hoc hominibus sat erat decem.”

quod eorum causa obsonatumst culpant et comedunt tamen.



Palaestrio


Fit pol íllud ad íllud exemplum. ut docte et perspecte sapit.



Periplectomenvs


Sed eidem homines numquam dicunt, quamquam adpositumst ampliter:

“iube illud demi; tolle hanc patinam; remove pernam, nil moror;

760aufer illam offam porcinam, probus hic conger frigidus,

remove, abi aufer” neminem eorum haec adseverare audias,

sed procellunt se et procumbunt dimidiati, dum appetunt.



Palaestrio


Bonus bene ut malos descripsit mores.



Periplectomenvs


Haud centesimam

partem dixi atque, otium rei si sit, possum expromere.



Palaestrio


765Igitur id quod agitur, † hic primum praeverti decet.

nunc hoc animum advortite ambo. mihi opus est opera tua,

Periplectomene; nám ego inveni lepidam sycophantiam,

qui admutiletur miles usque caesariatus atque uti

huic amanti ac Philocomasio hanc ecficiamus copiam,

770ut hic eam abducat habeatque.



Periplectomenvs


Dari istanc rationem volo.



Palaestrio


At ego mi anulum dari istunc tuom volo.



Periplectomenvs


Quam ad rem usui est?



Palaestrio


Quando habebo, igitur rationem mearum fabricarum dabo.



Periplectomenvs


Vtere, accipe.



Palaestrio


Accipe a me rusum rationem doli,

quam institui.



Plevsicles


Perpurigatis damus tibi ambo operam auribus.



Palaestrio


775Erus meus ita magnus moechus mulierum est, ut neminem

fúisse aeque neque futurum credo.



Plevsicles


Credo ego istuc idem.



Palaestrio


Isque Alexandri praestare praedicat formae suam,

itaque omnis se ultro sectari in Epheso memorat mulieres.



Periplectomenvs


Edepol qui te de isto multi cupiunt † non mentirier,

780sed ego ita esse ut dicis teneo pulchre. proin, Palaestrio,

quam potis tam verba confer maxime ad compendium.



Palaestrio


Ecquam tu potes reperire forma lepida mulierem,

cui facetiarum cor pectusque sit plenum et doli?



Periplectomenvs


Ingenuamne an libertinam?



Palaestrio


Aequi istuc facio, dum modo

785eam des quae sit quaestuosa, quaé alat corpus corpore,

cuique sapiat pectus; nam cor non potest, quod nulla habet.



Periplectomenvs


Lautam vis an quae nondum sit lauta?



Palaestrio


Sic consucidam,

quam lepidissimam potis quamque adulescentem maxume.



Periplectomenvs


Habeo eccillam meam clientam, meretricem adulescentulam.

790sed quid ea usus est?



Palaestrio


Vt ad te eam iam deducas domum

itaque eam huc ornatam adducas, ex matronarum modo,

capite compto, crinis vittasque habeat, adsimuletque se

tuam esse uxorem: ita praecipiundum est.



Plevsicles


Erro quam insistas viam.



Palaestrio


At scietis. séd ecquae ancillast illi?



Periplectomenvs


Est prime cata.



Palaestrio


795Ea quoque opus est. ita praecipito mulieri atque ancillulae,

ut simulet se tuam esse uxorem et deperire hunc militem,

quasique hunc anulum faveae suae dederit, ea porro mihi,

militi ut darem, quasique ego ⟨ei⟩ rei sim interpres.



Periplectomenvs


Audio;

ne me surdum esse arbitrare, si audes. ego recte meis

auribus utor * * *



Palaestrio


* * *

800ei dabo, ⟨aps⟩ tua mi uxore dicam delatum et datum,

ut sese ad eum conciliarem; ille eiusmodi est: cupiet miser,

qui nisi adulterio studiosus rei nulli aliaest improbus.



Periplectomenvs


Non potuit reperire, si ipsi Soli quaerendas dares,

lepidiores duas ad hanc rem quám ego. hábe animum bonum.



Palaestrio


805Ergo adcura, sed propere opus est. nunc tu ausculta, Pleusicles.



Plevsicles


Tibi sum oboediens.



Palaestrio


Hoc facito, miles domum ubi advenerit,

memineris ne Philocomasium nomines.



Plevsicles


Quem nominem?



Palaestrio


Diceam.



Plevsicles


Nempe eandem quae dudum constitutast.



Palaestrio


Pax, abi.



Plevsicles


Meminero. sed quid meminisse id refert, ⟨rogo⟩ ego te tamen.



Palaestrio


810Ego enim dicam tum quando usus poscet; interea tace,

ut nunc etiam hic agat ac tu tum partis defendas tuas.



Plevsicles


Ego eo intro igitur. —



Palaestrio


Et praecepta sobrie ut cures face.



Scaena 2

Palaestrio


813quantas res turbo, quantas moveo machinas.

eripiam ego hodie concubinam militi,

815si centuriati bene sunt maniplares mei.

sed illúm vocabo. heus Sceledre, nisi negotiumst,

progredere ante aedis, te vocat Palaestrio.



Lvcrio


Non operaest Sceledro.



Palaestrio


Quid iam?



Lvcrio


Sorbet dormiens.



Palaestrio


Quid, sorbet?



Lvcrio


Illud, stertit, volui dicere.

820sed quia consimile est, quom stertas, quasi sorbeas —



Palaestrio


Eho an dórmit Sceledrus intus?



Lvcrio


Non naso quidem,

nam eo mágnum clamat. tetigit calicem clanculum,

dum misit nardum in amphoram, cellarius.



Palaestrio


Eho tu sceleste, qui illi suppromu's, eho —



Lvcrio


Quid vis?



Palaestrio


Qui lubitum est illi condormiscere?



Lvcrio


Oculis opinor.



Palaestrio


Non te istuc rogito, scelus.

procede huc. periisti iam, nisi verum scio.

prompsisti tu illi vinum?



Lvcrio


Non prompsi.



Palaestrio


Negas?



Lvcrio


830Nego hercle vero, nam ille me vetuit dicere;

neque equidem heminas octo exprompsi in urceum

neque illic calidum éxbibit in prandium.



Palaestrio


Neque tu bibisti?



Lvcrio


Di me perdant, si bibi,

si bibere potui.



Palaestrio


Quid iam?



Lvcrio


Quia enim obsorbui;

835nam nimis calebat, amburebat gutturem.



Palaestrio


Alii ebrii sunt, alii poscam potitant.

bono subpromo et promo cellam creditam.



Lvcrio


Tu hércle idem fáceres, si tibi esset credita:

quoniam aemulari non licet, nunc invides.



Palaestrio


Eho an umquam prompsit antehac? responde, scelus.

atque ut tu scire possis, ⟨ego⟩ dico tibi:

si falsa dices, Lucrio, excruciabere.



Lvcrio


Ita vero? ut tu ipse me dixisse delices,

845post ⟨e⟩ sagina ego eiciar cellaria,

ut tibi, si promptes, alium subpromum pares.



Palaestrio


Non edepol faciam. age eloquere audacter mihi.



Lvcrio


Numquam edepol vidi promere. verum hoc erat:

mihi imperabat, ego promebam postea.



Palaestrio


850Hoc illi crebro capite sistebant cadi.



Lvcrio


Non hercle tam istoc valide cassabant cadi;

sed in célla erat paulum nimis lóculi lubrici,

ibi erat bilibris aula sic propter cados,

ea saepe deciens complebatur: vidi eam

855plenam atque inanem fieri, plenam maxume;

ubi bacchabatur aula, cassabant cadi.



Palaestrio


Abi, abi íntro iam. vos in cella vinaria

bacchanal facitis. iam hercle ego erum ádducam a foro.



Lvcrio


Perii, excruciabit mé erus, domum si venerit,

860quom haec facta scibit, quia sibi non dixerim.

fugiam hercle aliquo atque hoc in diem extollam malum.

ne dixeritis, obsecro, huic, vostram fidem.



Palaestrio


Quo té agis?



Lvcrio


Missus sum aliquo: iam huc revenero.



Palaestrio


Quis misit?



Lvcrio


Philocomasium.



Palaestrio


Abi, actutum redi.



Lvcrio


865Quaeso tamen tu meam partem, infortunium

si dividetur, me absente accipito tamen. —



Palaestrio


Modo intellexi quam rem mulier gesserit:

quia Sceledrus dormit, hunc subcustodem suom

foras áblegavit, dum ab se huc transiret. placet.

870sed Periplectomenus quam ei mandavi mulierem

nimis lépida forma ducit. di hercle hanc rem adiuvant.

quam digne ornata incedit, haud meretricie.

lepide hoc succedit sub manus negotium.



Scaena 3

Periplectomenvs


874Rem omném tibi, Acroteleútium, tibique úna, Milphidíppa,

875domi démonstravi in ordine. hanc fabricam fallaciasque

minus sí tenetis, denuo volo percipiatis plane;

satis si íntellegitis, aliud est quod potius fabulemur.



Acrotelevtivm


Stultitia atque insipientia mea istaec sit, ⟨mi patrone,⟩

me ire in opus alienum aut ibi meam operam pollicitari,

880si ea in ópificina nesciam aut mala esse aut fraudulenta.



Periplectomenvs


At melius est monerier.



Acrotelevtivm


Meretricem commoneri,

quam sane magni referat, nihil clam est. quin egomet ultro,

postquam adbibere auris meae tuae oram orationis,

tibi dixi, miles quem ad modum potis sit deasciari.



Periplectomenvs


885At nemo solus satis sapit. nam ego multos saepe vidi

regionem fugere consili prius quam repertam haberent.



Acrotelevtivm


Si quid faciendum est mulieri male atque malitiose,

ea síbi immortalis memoriast meminisse et sempiterna;

sin bene quid aut fideliter faciundum eisdem veniat,

890obliviosae extempulo fiunt, meminisse nequeunt.



Periplectomenvs


Ergo istuc metuo, quom venit vobis faciundum utrumque:

nam id proderit mihi, militi male quod facietis ambae.



Acrotelevtivm


Dum nescientes quod bonum faciamus, ne formida.



Periplectomenvs


Mala mulier mers est.



Acrotelevtivm


Ne pave, peioribus conveniunt.



Periplectomenvs


Ita vos decet. consequimini.



Palaestrio


Cesso égo illis obviam ire?

venire salvom gaudeo, lepide hercle ornatus incedis.



Periplectomenvs


Bene opportuneque obviam es, Palaestrio. em tibi adsunt

quas me iussisti adducere et quo ornatu.



Palaestrio


eu, noster esto.

900Palaestrio Acroteleutium salutat.



Acrotelevtivm


Quis hic amabo est,

qui tam pro nota nominat me?



Periplectomenvs


Hic noster architectust.



Acrotelevtivm


Salve, architecte.



Palaestrio


Salva sis. sed dic mihi, ecquid hic te

oneravit praeceptis?



Periplectomenvs


Probe meditatam utramque duco.



Palaestrio


Audire cupio, quem ad modum; ne quid peccetis paveo.



Periplectomenvs


905Ad tua praecepta de meo nihil his novom adposivi.



Acrotelevtivm


Nempe lúdificari militem tuom erum vis?



Palaestrio


Exlocuta es.



Acrotelevtivm


Lepide et sapienter, commode et facete res paratast.



Palaestrio


Atque huius uxorem volo ⟨te esse⟩ adsimulare.



Acrotelevtivm


Fiet.



Palaestrio


Quasi militi animum adieceris, simulare.



Acrotelevtivm


Sic futurum est.



Palaestrio


910Quasique ea res per me interpretem et tuam ancillam ei curetur.



Acrotelevtivm


Bonus vátes poteras esse, nam quae sunt futura dicis.



Palaestrio


Quasique anulum hunc ancillula tua abs té detulerit ad me,

quem ego militi ⟨porro⟩ darem tuis verbis.



Acrotelevtivm


Vera dicis.



Periplectomenvs


Quid istís nunc memoratis opust quae commeminere?



Acrotelevtivm


Meliust.

915nam, mi patrone, hoc cogitato, ubi probus est architectus,

bene lineatam si semel carinam conlocavit,

facile esse navem facere, ubi fundata, constitutast.

nunc haec carina satis probe fundata, bene statutast,

atque architecto adsunt fabri ad eam rem haud imperiti.

920si non nos materiarius remoratur, quod opus qui det

(novi indolem nostri ingeni), cito erit parata navis.



Palaestrio


Nempe tú novisti militem meum erum?



Acrotelevtivm


Rogare mirumst.

populi odium quidni noverim, magnidicum, cincinnatum,

moechum unguentatum.



Palaestrio


Num ille te nam novit?



Acrotelevtivm


Numquam vidit:

925qui noverit me quis ego sim?



Palaestrio


Nimis lépide fabulare;

eo †potiuerim lepidius pol fieri.



Acrotelevtivm


Potin ut hominem

mihi des, quiescas cetera? ni ludificata lepide

ero, cúlpam omnem in me imponito.



Palaestrio


Age igitur intro abite,

insistite hoc negotium sapienter.



Acrotelevtivm


Alia cura.



Palaestrio


930Age, Periplectomene, has nunciam duc intro; ego ad forum illum

conveniam atque illi hunc anulum dabo, atque praedicabo

a tua uxore mihi datum esse eamque illum deperire.

hanc ad nos, quom extemplo a foro veniemus, mittitote,

quasi clanculum ad ⟨eum⟩ missa sit.



Periplectomenvs


Faciemus. alia cura.



Palaestrio


935Vos modo curate, ego illúm probe iam oneratum huc acciebo. —



Periplectomenvs


Bene ambula, bene rem geras. egone hoc si efficiam plane,

ut concubinam militis meus hospes habeat hodie

atque hinc Athenas avehat, ⟨si⟩ hodie hunc dolum dolamus,

quid tibi ego mittam muneris!



Acrotelevtivm


Datne ab se mulier operam?



Periplectomenvs


Lepidissume et compsissume.



Acrotelevtivm


Confido confuturum.

ubi facta erit conlatio nostrarum malitiarum,

haud vereor ne nos subdola perfidia pervincamur.



Periplectomenvs


Abeamus ergo intro, haec uti meditemur cogitate,

945ut accurate et commode hoc quod agendumst exsequamur,

ne quid, ubi miles venerit, titubetur.



Acrotelevtivm


Tu morare. —



Actus IV

Scaena 1

Pyrgopolinices


947Vólup est, quod agas, si id procedit lepide at⟨que ex⟩ sententia;

nam ego hodie ad Seleucum regem misi parasitum meum,

ut latrones quos conduxi hinc ad Seleucum duceret,

950qui eius regnum tutarentur, mihi dum fieret otium



Palaestrio


Quin tu tuam rem cura potius quam Seleuci, quae tibi

condicio nova et lúculenta fertur per me interpretem.



Pyrgopolynices


Immo omnis res posteriores pono atque operam do tibi.

loquere: auris meas profecto dedo in dicionem tuam.



Palaestrio


955Circumspice dum, ne quis nostro hic auceps sermoni siet.

nam hoc negoti clandestino ut agerem mandatumst mihi.



Pyrgopolynices


Nemo adest.



Palaestrio


Hunc arrabonem amoris primum a me accipe.



Pyrgopolynices


Quid hic? unde est?



Palaestrio


A luculenta átque festiva femina,

quae te amat tuamque éxpetessit pulcram pulcritudinem;

960eius nunc mi ánulum ad te ancilla porro ut deferrem dedit.



Pyrgopolynices


Quid ea? ingenuan an festuca facta e serva liberast?



Palaestrio


Vah, egone ut ad te ab libertina esse auderem internuntius,

qui ingenuis satis résponsare nequeas quae cupiunt tui?



Pyrgopolynices


Nuptan est an vidua?



Palaestrio


Et nupta et vidua.



Pyrgopolynices


Quo pacto potis

nupta et vidua esse eadem?



Palaestrio


Quia adulescens nuptast cum sene.



Pyrgopolynices


Euge.



Palaestrio


Lepida et liberali formast.



Pyrgopolynices


Cave mendacium.



Palaestrio


Ad tuam formam illa una dignast.



Pyrgopolynices


Hercle pulchram praedicas.

sed quis east?



Palaestrio


Senis huius uxor Periplectomeni ex proxumo;

970ea demoritur te atque ab illo cupit abire: odit senem.

nunc te orare atque obsecrare iussit, ut eam copiam

sibi potestatemque facias.



Pyrgopolynices


Cupio hercle equidem, si illa volt.



Palaestrio


Quae cupit?



Pyrgopolynices


Quid illá faciemus concubina, quae domist?



Palaestrio


Quin tu illam iube abs te abire quo lubet: sicut soror

975eius huc gémina venit Ephesum et mater, accersuntque eam.



Pyrgopolynices


Eho tu, an venit Ephesum mater eius?



Palaestrio


Aiunt qui sciunt.



Pyrgopolynices


Hercle occasionem lepidam, ut mulierem excludam foras.



Palaestrio


Immo vin tu lepide facere?



Pyrgopolynices


Loquere et consilium cedo.



Palaestrio


Vin tu illam actutum amovere, a te ut abeat per gratiam?



Pyrgopolynices


980Cupio.



Palaestrio


Tum te hoc facere oportet. tibi divitiarum adfatimst:

iube sibi aurum atque ornamenta, quae illi instruxti mulieri,

dono habere, auferre * * * abs te quo lubeat sibi.



Pyrgopolynices


Placet ut dicis; sed ne ⟨et⟩ istam amittam et haec mutet fidem

vide modo.



Palaestrio


Vah delicatu's, quae te tamquam oculos amet.



Pyrgopolynices


985Venus me amat.



Palaestrio


St tace, aperitur foris, concede huc clanculum.

haec celox illiust, quae hinc egreditur, internuntia,



Pyrgopolynices


[Quae haec celox?]



Palaestrio


[Ancillula illiust, quae hinc egreditur foras.]

quae anulum istunc attulit quem tibi dedi.



Pyrgopolynices


Edepol haec quidem

bellulast.



Palaestrio


Pithecium haec est prae illa et spinturnicium.

990viden tu illam oculis venaturam facere atque aucupium auribus?



Scaena 2

Milphidippa


991Iam est ante aedis circus ubi sunt ludi faciundi mihi.

dissimulabo, hos quasi non videam néque esse hic etiamdum sciam.



Pyrgopolynices


Tace, subauscultemus ecquid de me fiat mentio.



Milphidippa


Numquis nam hic própe adest qui rem alienam potius curet quam suam,

995qui aucupet me quid agam, qui de vesperi vivat suo?

eos nunc homines metuo, mihi ne obsint neve opstent uspiam,

domo si bitat, dum huc transbitat, quae huius cupiens corporist,

quae ámat hunc hominem nimium lepidum et nimia pulchritudine,

militem Pyrgopolynicem.



Pyrgopolynices


Satin haec quoque me deperit?

1000meam laudat speciem. edepol huius sermo haud cinerem quaeritat.



Palaestrio


Quo argumento?



Pyrgopolynices


Quia enim loquitur laute et minime sordide.



Palaestrio


Quippini? istaec de te loquitur: nihil attrectat sordidi.



Pyrgopolynices


Tum autem illa ipsa est nimium lepida nimisque nitida femina.

hercle vero iam adlubescit primulum, Palaestrio.



Palaestrio


1005Priusne quam illam oculis tuis ⟨videas⟩?



Pyrgopolynices


Video id quod credo tibi.

tum haec celocula autem absentem subigit me ut amem.



Palaestrio


Hercle hanc quidem

nil tu amassis; mi haec desponsast: tibi si illa hodie nupserit,

ego hanc continuo uxorem ducam.



Pyrgopolynices


Quíd ergo hanc dubitas conloqui?



Palaestrio


Sequere hac me ergo.



Pyrgopolynices


Pedisequos tibi sum.



Milphidippa


Vtinam, cuius causa foras

1010sum egressa, ⟨eius⟩ conveniundi mihi potestas evenat.



Palaestrio


Erit, ét tibi exoptatum óptinget, bonum habe ánimum, ne formída;

homo quidamst qui scit, quód quaeris ubi sít.



Milphidippa


Quem ego hic audívi?



Palaestrio


Sociúm tuorum concíliorum et partícipem consiliorum.



Milphidippa


Tum pól ego id quod celo haú celo.



Palaestrio


Immo et célas et non célas.



Milphidippa


1015Quo argúmento?



Palaestrio


Infidós celas: ego súm tibi firme fidus.



Milphidippa


Cedo sígnum, si harunc Báccharum es.



Palaestrio


Amat múlier quaedam quéndam.



Milphidippa


Pol istúc quidem multae.



Palaestrio


At nón multae de dígito donum míttunt.



Milphidippa


Enim cógnovi nunc, fécisti modo mi éx proclivo plánum.

sed hic númquis adest?



Palaestrio


Vel adést vel non.



Milphidippa


Cedo té mihi solae sólum.



Palaestrio


1020Brevin án longinquo sérmoni?



Milphidippa


Tribus vérbis.



Palaestrio


Iam ad te rédeo.



Pyrgopolynices


Quid ego? híc astabo tántisper cum hac fórma et factis frústra?



Palaestrio


Patere átque asta, tibi ego hánc do operam.



Pyrgopolynices


Propera, ⟨éxpecta⟩ndo excrúcior.



Palaestrio


Pedetémptim (tu hoc scis) tráctari satiúst hasce huius modi mércis.



Pyrgopolynices


Age age út tibi maxume cóncinnumst.



Palaestrio


Nullúmst hoc stolidius sáxum.

1025redeo ád te. quid me vóluisti?



Milphidippa


Quo pácto hoc Ilium accédi

velis, út ferrem abs te consilium.



Palaestrio


Quasi hunc dépereat —



Milphidippa


Teneo ístuc.



Palaestrio


Conlaúdato formam ét faciem et virtútis commemoráto.



Milphidippa


Ad eám rem habeo omnem aciém, tibi uti dudúm iam demonstrávi.



Palaestrio


Tu cétera cura et cóntempla et de meís venator vérbis.



Pyrgopolynices


1030Aliquám mihi partem hodie óperae des deníque, tandem ades, remelígo.



Palaestrio


Adsum, ímpera, si quid vís.



Pyrgopolynices


Quid illaec narrát tibi?



Palaestrio


Lamentári

ait íllam, miseram crúciari et lacrimántem se adflictáre,

quia tís egeat, quia té careat. ob eám rem huc ad te míssast.



Pyrgopolynices


Iube adíre.



Palaestrio


At scin quid tú facias? facitó fastidi plénum,

1035quasi nón lubeat; me inclámato, quia síc te volgo vólgem.



Pyrgopolynices


Memini ét praeceptis párebo.



Palaestrio


Vocon érgo hanc quae te quaérit?



Pyrgopolynices


Adeát, si quid volt.



Palaestrio


Sí quid vis, adi, múlier.



Milphidippa


Pulcher, sálve.



Pyrgopolynices


Meum cógnomentum cómmemoravit. di tíbi dent quaecumque óptes.



Milphidippa


Tecum aétatem exigere út liceat —



Pyrgopolynices


Nimium óptas.



Milphidippa


Non me dico,

1040sed erám meam, quae te démoritur.



Pyrgopolynices


Multae aliae ídem istuc cúpiunt,

quibus cópia non est.



Milphidippa


Écastor haud mírum, si te habes cárum,

hominém tam pulchrum et praéclarum virtute et forma ⟨et⟩ factis.

deus dígnior fuit quisquam hómo qui esset?



Palaestrio


Non hércle humanust érgo —

nam vólturio plus húmani credo ést.



Pyrgopolynices


Magnum me fáciam

1045nunc quom íllaec me sic cónlaudat.



Palaestrio


Viden tu ígnavum, ut sese ínfert?

quin tu huíc responde, haec íllaec est ab illá quam dudum ⟨dixi⟩.



Pyrgopolynices


Qua ab íllarum? nam ita me óccursant multaé: meminisse haud póssum.



Milphidippa


Ab illá quae digitos déspoliat suos ét tuos digitos décorat.

nam hunc ánulum áb tui cupienti huic détuli, hic ⟨ad te⟩ pórro.



Pyrgopolynices


1050Quid núnc tibi vis, muliér? memora.



Milphidippa


Vt quae té cupit, eam ne spérnas,

quae pér tuam nunc vitám vivit: sit nécne sit, spes in te úno est.



Pyrgopolynices


Quid núnc volt?



Milphidippa


Te compéllare et complécti et contrectáre.

nam nísi tu illi fers súppetias, iam illa ánimum despondébit.

age, mí Achilles, fiat quód te oro, serva íllam pulchram púlchre,

1055expróme benignum ex te íngenium, urbícape, occisor régum.



Pyrgopolynices


Eu hercle ódiosas res. quótiens hoc tibi, vérbero, ego interdíxi,

meam né sic volgo póllicitere operám?



Palaestrio


Audin tu, múlier?

dixi hóc tibi dudum, et núnc dico: nisi huic vérri adfertur mérces,

non híc suo seminió quemquam porclénam impertitúrust.



Milphidippa


Dabitúr quantum ipsus pretí poscet.



Palaestrio


Talentúm Philippi huic opus aúri est;

minus áb nemine accípiet.



Milphidippa


Eu ecastór nimis vilest tándem.



Pyrgopolynices


Non míhi avaritia umquam ínnatast: satis hábeo divitiárum,

plus mi aúri mille est módiorum Philippí.



Palaestrio


Praeter thensaúros.

1065tum argénti montes, nón massas habet, Aetna mons non aeque altos. †



Milphidippa


Eu ecástor hominem périurum.



Palaestrio


Vt ludó?



Milphidippa


Quid ego? ut sublécto?

sed amábo, mitte me áctutum.



Palaestrio


Quin tu huíc respondes áliquid,

aut fácturum aut non fácturum?



Milphidippa


Quid illám miseram animi excrúcias,

quae númquam male de té meritast?



Pyrgopolynices


Iube eámpse exire huc ád nos.

1070dic me ómnia quae volt fácturum.



Milphidippa


Facis núnc ut ⟨te⟩ facere aéquom,

quom, quaé te volt, eandém tu vis,



Palaestrio


Non ínsulsum huic ingénium.



Milphidippa


Quomque me óratricem haud sprévisti sistíque exorare éx te.

quid est? út ludo?



Palaestrio


Nequeo hércle equidem risú meo moderari.



Milphidippa


* * *

ob eám causam huc abs te ávorti.



Pyrgopolynices


Non édepol tu scis, múlier,

1075quantum égo honorem nunc ílli habeo.



Milphidippa


Scio, et ístuc illi dícam.



Palaestrio


Contra aúro alii hanc vendére potuit operám.



Milphidippa


Pol istuc tibi crédo.



Palaestrio


Meri béllatores gígnuntur, quas híc praegnatis fécit,

et púeri annos octíngentos vivónt.



Milphidippa


Vae tibi, nugátor.



Pyrgopolynices


Quin mílle annorum pérpetuo vivónt, ab saeclo ad saéclum.



Palaestrio


1080Eo mínus dixi, ne haec cénseret me advórsum se mentíri.



Milphidippa


Perií, quot hic ipse annós vivet, cuius fílii tam diu vívont?



Pyrgopolynices


Postríduo natus sum égo, mulier, quam Iúppiter ex Ope nátust.



Palaestrio


Si hic prídie natus forét quam ille est, hic habéret regnum in caélo.



Milphidippa


Iam iám sat, amabo, est. sínite abeam, si póssum, viva a vóbis.



Palaestrio


1085Quin érgo abis, quando résponsumst?



Milphidippa


Ibo átque illam huc addúcam,

proptér ⟨quam⟩ opera est mihi. númquid vis?



Pyrgopolynices


Ne mágis sim pulcher quám sum,

ita mé mea forma habet sóllicitum.



Palaestrio


Quid hic núnc stas? quin abis?



Milphidippa


Ábeo.



Palaestrio


Atque ádeo, audin [tu]? dicíto docte et cordáte, ut cor ei sáliat —

Philocómasio dic, si ést istic, domum ut tránseat: hunc hic ésse.



Milphidippa


1090Hic cúm ⟨mea⟩ era est, ⟨hinc⟩ clám nostrum hunc sermónem sublegérunt.



Palaestrio


Lepidé factumst: iam ex sérmone hoc gubernábunt doctius pórro.



Milphidippa


Remoráre, abeo. —



Palaestrio


Neque té remoror neque tángo neque te — táceo.



Pyrgopolynices


Iube máturare illam éxire huc. iam istíc rei praevortémur.



Scaena 3

Pyrgopolynices


1094Quid nunc mi es auctor ut faciam, Palaestrio,

1095de concubina? nam nullo pacto potest

prius haec in aedis recipi quam illam amiserim.



Palaestrio


Quid me consultas quid agas? dixi equidem tibi

quo id pacto fieri possit clementissime.

aurum atque vestem muliebrem omnem habeat sibi,

1100quae illi instruxisti: sumat, habeat, auferat;

dicasque tempus maxume esse, ut eat domum:

sororem geminam adesse et matrem dicito,

quibus cóncomitata recte deveniat domum.



Pyrgopolynices


Qui tu scis eas adesse?



Palaestrio


Quia oculis meis

1105vidi hic sororem esse eius.



Pyrgopolynices


Convenitne eam?



Palaestrio


Convenit.



Pyrgopolynices


Ecquid fortis visast?



Palaestrio


Omnia

vis optinere.



Pyrgopolynices


Vbi matrem esse aiebat soror?



Palaestrio


Cubare in navi lippam atque oculis turgidis

nauclerus dixit, qui illas advexit, mihi.

1110is ad hos nauclerus hospitio devortitur.



Pyrgopolynices


Quid is? ecquid fortis?



Palaestrio


Abi sis hinc, nam tu quidem

ad equas fuisti scitus admissarius,

qui consectare qua maris qua feminas.

hoc age nunc.



Pyrgopolynices


Istuc quod das consilium mihi,

1115te cum illa verba facere de ista re volo;

nam cum illa sane congruos sermo tibi.



Palaestrio


Qui potius quam tute adeas, tuam rem tute agas?

dicas uxorem tibi necessum ducere;

cognatos persuadere, amicos cogere.



Pyrgopolynices


1120Itan tu censes?



Palaestrio


Quid ego ní ita censeam?



Pyrgopolynices


Ibo igitur intro. tu hic ante aedis interim

speculare, ut, ubi illaec prodeat, me provoces.



Palaestrio


Tu modo istuc cura quod agis.



Pyrgopolynices


Curatum id quidemst.

quin si voluntáte nolet, vi extrudam foras.



Palaestrio


1125Istuc cave fáxis; quin potius per gratiam

bonam abeat abs te. atque illaec quae dixi dato,

aurum, ornamenta quae illi instruxisti ferat.



Pyrgopolynices


Cupio hercle.



Palaestrio


Credo te facile impetrassere.

sed abi intro. noli stare.



Pyrgopolynices


Tibi sum oboediens. —



Palaestrio


1130Numquid videtur demutare alio atque uti

dixi esse vobis dudum hunc moechum militem?

nunc ad me ut veniat usust Acroteleutium aut

ancillula eius aut Pleusicles. pro Iuppiter,

satine ut Commoditas usquequaque me adiuvat?

1135nam quos videre exoptabam me maxume,

una exeuntis video hínc e proxumo.



Scaena 4

Acrotelevtivm


1137Séquimini, simul círcumspicite, né quis adsit árbiter.



Milphidippa


Neminem pol video, nísi hunc quem volumus conventum.



Palaestrio


Et ego vos.



Milphidippa


Quid agis, noster architecte?



Palaestrio


Egone architectus? vah.



Milphidippa


Quid est?



Palaestrio


1140Quia enim non sum dignus prae te, ut figam palum in parietem.



Acrotelevtivm


Heia vero.



Palaestrio


Nimis facete nimisque facunde malast.

ut lepide deruncinavit militem.



Milphidippa


At etiam parum.



Palaestrio


Bono animo es: negotium omne iam succedit sub manus;

vos modo porro, ut occepistis, date operam adiutabilem.

1145nam ipse miles concubinam intro abiit oratum suam,

ab se ut abeat cum sorore et matre Athenas.



Plevsicles


Eu, probe.



Palaestrio


Quin etiam aurum atque ornamenta, quae ipse instruxit, mulieri

omnia dat dono, a se ut abeat: ita ego consilium dedi.



Plevsicles


Facile istuc quidemst, si et illa volt et ille autem cupit.



Palaestrio


1150Non tu scis, quom ex alto puteo sursum ad summum escenderis,

maxumum periclum inde esse ab summo ne rusum cadas?

nunc haec res apud súmmum puteum geritur: si praesenserit

miles, nihil ecferri poterit huius: nunc cum maxume

opust dolis: domi esse ad eam rem video silvai satis,

1155mulieres tres, quartus tute es, quintus ego, sextus senex;

quod apud nos fallaciarum sex situmst, certo scio

oppidum quodvis, si detur, posse expugnari dolis.

date modo operam.



Acrotelevtivm


Id nos ad te, si quid velles, venimus.



Palaestrio


Lepide facitis. nunc hanc tibi ego ímpero provinciam.



Acrotelevtivm


1160Impetrabis, imperator, quod ego potero, quod voles.



Palaestrio


Militem lepide, et facete ⟨et⟩ laute ludificarier

volo.



Acrotelevtivm


Voluptatem mecastor mi imperas.



Palaestrio


Scin quem ad modum?



Acrotelevtivm


Nempe ut adsimulem me amore istius differri.



Palaestrio


Tenes.



Acrotelevtivm


Quasique istius causa amoris ex hoc matrimonio

1165abierim, cupiens istius nuptiarum.



Palaestrio


Omne ordine.

nisi modo unum hoc: hasce esse aedis dicas dotalis tuas,

hinc senem aps te abiisse, postquam feceris divortium:

ne ille mox vereatur intro íre in alienam domum.



Acrotelevtivm


Bene mones.



Palaestrio


Sed ubi ille exierit intus, istinc te procul

1170ita volo adsimulare, prae illius forma quasi spernas tuam

quasique eiús opulentitatem reverearis, et simul

formam, amoenitatem illius, faciem, pulchritudinem

conlaudato. satin praeceptumst?



Acrotelevtivm


Teneo. satinest, si tibi

meum opus ita dabo expolitum, ut improbare non queas?



Palaestrio


1175Sat habeo. nunc tibi vicissim quae imperabo ea discito.

quom extemplo hoc erit factum, ubi intro haec abierit, ibi tu ilico

facito uti venias ornatu húc ad nos nauclerico;

causeam habeas ferrugineam, et scutulam ob oculos laneam,

palliolum habeas ferrugineum (nam is colos thalassicust),

1180id conexum in umero laevo, exfafillato bracchio,

praecinctus aliqui: adsimulato quasi gubernator sies;

atque apud hunc senem omnia haec sunt, nam is piscatores habet.



Plevsicles


Quid? ubi ero exornatus quin tu dicis quid facturus sim?



Palaestrio


Huc venito et matris verbis Philocomasium arcessito,

ut, si itura sit Athenas, eat tecum ad portum cito,

atque ut iubeat ferri in navim si quid imponi velit.

nisi eat, te soluturum esse navim: ventum operam dare.



Plevsicles


Satis placet pictura. perge.



Palaestrio


Ille extemplo illam hortabitur

1190ut eat, ut properet, ne morae sit matri.



Plevsicles


Multimodis sapis.



Palaestrio


Ego illi dicam, ut me adiutorem, qui onus feram ad portum, roget.

ille iubebit me ire cum illa ad portum. ego adeo, ut tu scias,

prorsum Athenas protinus abibo tecum.



Plevsicles


Atque ubi illo veneris,

triduom servire numquam te, quin liber sis, sinam.



Palaestrio


1195Abi cito atque orna te.



Plevsicles


Numquid aliud?



Palaestrio


Haec ut memineris.



Plevsicles


Abeo. —



Palaestrio


Et vos abite hinc intro actutum; nam illum huc sat scio

iam exiturum esse intus.



Acrotelevtivm


Celebre apud nos imperium tuomst. —



Palaestrio


Agite abscedite ergo. ecce autem commodum aperitur foris.

hilarus exit: impetravit. inhiat quod nusquam est miser.



Scaena 5

Pyrgopolinices


1200Quod volui ut volui impetravi, per amicitiam et gratiam,

a Philocomasio.



Palaestrio


Quid tam intus fuisse te dicam diu?



Pyrgopolynices


Numquam ego me tam sensi amari quam nunc ab illa muliere.



Palaestrio


Quid iam?



Pyrgopolynices


Vt multa verba feci, ut lenta materies fuit.

verum postremo impetravi ut volui: donavi dedi

1205quae voluit, quae postulavit; ⟨te⟩ quoque ⟨ei⟩ dono dedi.



Palaestrio


Etiam me? quo modo ego vivam sine te?



Pyrgopolynices


Age, animo bono ⟨es⟩,

eidem ego te illim liberabo. nam si possem ullo modo

impetrare ut abiret, ne te abduceret, operam dedi;

verum oppressit.



Palaestrio


Deos sperabo teque. postremo tamen

1210etsi istuc mi acerbumst, quia ero te carendum est optimo,

saltem id volup est, quom ex virtute formae évenit tibi

mea opera super hac vicina, quam ego nunc concilio tibi.



Pyrgopolynices


Quid opust verbis? libertatem tibi ego et divitias dabo,

si impetras.



Palaestrio


Reddam impetratum.



Pyrgopolynices


At gestio.



Palaestrio


At modice decet:

1215moderare animo, ne sis cupidus. séd eccam ipsam, egreditur foras.



Scaena 6

Milphidippa


1216Era, éccum praesto mílitem.



Acrotelevtivm


Vbi est?



Milphidippa


Ad laevam.



Acrotelevtivm


Video.



Milphidippa


Aspicito limis [oculis], ne ille nos se sentiat videre.



Acrotelevtivm


Video. edepol nunc nos tempus est malas peioris fieri.



Milphidippa


Tuomst principium.



Acrotelevtivm


Obsecro, tute ipsum convenisti?

1220ne parce vocem, ut audiat.



Milphidippa


Cum ipso pol sum locuta,

placide, ipsi dum libitum est mihi, otiose, meo arbitratu [ut volui].



Pyrgopolynices


Audin quae loquitur?



Palaestrio


Audio. quam laeta est, quia ted adiit.



Acrotelevtivm


O, fortunata mulier es.



Pyrgopolynices


Vt amari videor.



Palaestrio


Dignu's.



Acrotelevtivm


Permirum ecastor praedicas, te adiisse atque exorasse;

1225per epistulam aut per nuntium, quasi regem, adiri eum aiunt.



Milphidippa


Namque edepol vix fuit cópia adeundi atque impetrandi.



Palaestrio


Vt tu inclitu's apud múlieres.



Pyrgopolynices


Patiar, quando ita Venus volt.



Acrotelevtivm


Veneri pol habeo gratiam, eandémque et oro et quaeso,

ut eius mihi sit copia quem amo quemque expetesso

1230benignusque erga me ⟨ut⟩ siet, quod cupiam ne gravetur.



Milphidippa


Spero ita futurum, quamquam illum multae sibi expetessunt:

ille illas spernit segregat ab se omnis, extra te unam.



Acrotelevtivm


Ergo iste metus me macerat, quod ille fastidiosust,

ne óculi eius sententiam mutent, ubi viderit me,

1235atque eius elegantia meam extémplo speciem spernat.



Milphidippa


Non faciet, bonum animum habe. †



Pyrgopolynices


Vt ipsa se contemnit.



Acrotelevtivm


Metuo, ne praedicatio tua nunc meam formam exsuperet.



Milphidippa


Istuc curavi, ut opínione illius pulchrior sis.



Acrotelevtivm


Si pol me nolet ducere uxórem, genua amplectar

1240atque obsecrabo; alio modo, si non quibo impetrare,

consciscam letum: vivere sine illó scio me non posse.



Pyrgopolynices


Prohibendam mortem mulieri videó. adibon?



Palaestrio


Minime;

nam tu te vilem feceris, si te ultro largiere:

sine ultro veniat; quaeritet, desideret, exspectet

1245sine: perdere istam gloriam vis, quám habes? cave sis faxis.

nam nulli mortali scio obtigisse hoc, nisi duobus,

tibi et Phaoni Lesbio, tam mulier sé ut amaret.



Acrotelevtivm


Eo íntro, aut tu illum huc evoca foras, mea Milphidippa.



Milphidippa


Immo opperiamur, dum exeat aliquis.



Acrotelevtivm


Durare nequeo,

1250quin eam intro.



Milphidippa


Occlusae sunt foris.



Acrotelevtivm


Exfringam.



Milphidippa


Sana non es.



Acrotelevtivm


Si amavit umquam aut si parem sapientiam habet ac formam,

per amorem si quid fecero, clementi ánimo ignoscet.



Palaestrio


Vt, quaeso, amore perditast tuo misera.



Pyrgopolynices


Mutuom fit.



Palaestrio


Tace, ne aúdiat.



Milphidippa


Quid astitisti obstupida? cur non pultas?



Acrotelevtivm


1255Quia non est intus quem ego volo.



Milphidippa


Qui scis?



Acrotelevtivm


Scio pol ego, olfacio;

nam odore nasum sentiat, si intus sit.



Palaestrio


Hariolatur.



Pyrgopolynices


Quia mé amat, propterea Venus fecit eam ut divinaret.



Acrotelevtivm


Nescio ubi hic prope adest quem expeto videre: olet profecto.



Pyrgopolynices


Naso pol iam haec quidem plús videt quam óculis.



Palaestrio


Caeca amore est.



Acrotelevtivm


1260Tene me óbsecro.



Milphidippa


Quor?



Acrotelevtivm


Ne cadam.



Milphidippa


Quid ita?



Acrotelevtivm


Quia stare nequeo,

ita animus per oculos meos ⟨meus⟩ defit.



Milphidippa


Militem pol

tu aspexisti.



Acrotelevtivm


Ita.



Milphidippa


Non video. ubi est?



Acrotelevtivm


Videres pol, si amares.



Milphidippa


Non edepol tu illum magis amas, quam ego amem, si per te liceat.



Palaestrio


Omnes profecto mulieres te amant, ut quaeque aspexit.



Pyrgopolynices


1265Nescio, tu ex me hoc audiveris an non: nepos sum Veneris.



Acrotelevtivm


Mea Milphidippa, adi obsecro et congredere.



Pyrgopolynices


Vt me veretur.



Palaestrio


Illa ad nos pergit.



Milphidippa


Vos volo.



Pyrgopolynices


Et nos te.



Milphidippa


Vt iussisti,

eram meam eduxi foras.



Pyrgopolynices


Video.



Milphidippa


Iube ergo adire.



Pyrgopolynices


Induxi in animum, ne oderim item ut alias, quando orasti.



Milphidippa


1270Verbum edepol facere non potis, si accesserit prope ad te.

dum te obtuetur, interim linguam oculi praeciderunt.



Pyrgopolynices


Levandum morbum mulieri video.



Milphidippa


Vt tremit atque extimuit,

postquam te aspexit.



Pyrgopolynices


Víri quoque armáti idem istuc faciunt,

ne tu mirere eius mulierem. sed quid ⟨illa⟩ volt me facere?



Milphidippa


1275Ad se ut eas: tecum vivere volt atque aetatem exigere.



Pyrgopolynices


Egon ád illam eam, quae nupta sit? vir eius me deprehendat.



Milphidippa


Quin tua causa exegit virum ab sé.



Pyrgopolynices


Qui id facere potuit?



Milphidippa


Quia aedís dotalis huius sunt.



Pyrgopolynices


Itane?



Milphidippa


Ita pol.



Pyrgopolynices


Iube domum ire.

iam ego illi ero.



Milphidippa


Vide né sies in exspectatione,

1280ne illam animi excrucies.



Pyrgopolynices


Non ero profecto. abite.



Milphidippa


Abimus. —



Pyrgopolynices


Sed quid ego video?



Palaestrio


Quid vides?



Pyrgopolynices


Nescio quis eccum incedit

ornatu quidem thalassico.



Palaestrio


It ad nos, volt te profecto.

nauclerus hic quidem est.



Pyrgopolynices


Videlicet accersit hanc iam.



Palaestrio


Credo.



Scaena 7

Plevsicles


1284Alium alio pacto propter amorem ni sciam

1285fecisse multa nequiter, verear magis

me amoris causa hóc ornatu incedere.

verum quom multos multa admisse acceperim

inhonesta propter amorem atque aliena a bonis:

mitto iam, ut occídi Achilles civis passus est —

1290sed eccúm Palaestrionem, stat cum milite:

oratio alio mihi demutandast mea.

mulier profecto natast ex ipsa Mora;

nam quaevis alia quae morast aeque, mora

minor ea videtur quam quae propter mulieremst.

1295hoc adeo fieri credo consuetudine.

nam ego hanc accerso Philocomasium. sed fores

pultabo. heus, ecquis hic est?



Palaestrio


Adulescens, quid est?

quid vis? quid pultas?



Plevsicles


Philocomasium quaerito.

a matre illius venio. si iturast, eat.

1300omnis moratur: navim cupimus solvere.



Pyrgopolynices


Iam dudum res paratast. i, Palaestrio,

aurum, ornamenta, vestem, pretiosa omnia

duc adiutores tecum ad navim qui ferant.

omnia conposita sunt quae donavi: auferat.



Palaestrio


1305Eó. —



Plevsicles


Quaeso hercle propera.



Pyrgopolynices


Non morabitur.

quid istuc, quaeso? quid oculo factumst tuo?



Plevsicles


Habeo equidem hercle oculum.



Pyrgopolynices


At laevom dico.



Plevsicles


Eloquar.

maris causa hercle hoc ego oculo utor minus,

nam si abstinuissem amare, tamquam hoc uterer.

1310sed nimis morantur me diu.



Pyrgopolynices


Eccos exeunt.



Scaena 8

Palaestrio


1311Quid modi flendó quaeso hodie fácies?



Philocomasivm


Quid ego ní fleam?

ubi pulcherrume egi aetatem, ábeo.



Palaestrio


Em hominem tibi,

qui a matre et sorore venit.



Philocomasivm


Video.



Pyrgopolynices


Audin, Palaestrio?



Palaestrio


Quid vis?



Pyrgopolynices


Quin tu iubes ecferri ómnia quae isti dedi?



Plevsicles


1315Philocomasium, salve.



Philocomasivm


Et tu salve.



Plevsicles


Materque et soror

tibi salutem me iusserunt dicere.



Philocomasivm


Salvae sient.



Plevsicles


Orant te, ut eas, ventus operam dum dat, ut velum explicent;

nam matri oculi si valerent, mecum venissent simul.



Philocomasivm


Ibo; quamquam invita facio, impietas sit nisi eam.



Plevsicles


Sapis.



Pyrgopolynices


1320Si non mecum aetatem egisset, hodie stulta viveret.



Philocomasivm


Istuc crucior, a viro me tali abalienarier,

nam tu quemvis potis es facere ut afluat facetiis;

et quia tecum eram, propterea ánimo eram ferocior:

eam nobilitatem amittendam video.



Pyrgopolynices


Ne fle.



Philocomasivm


Non queo,

1325quom te video.



Pyrgopolynices


Habe bonum animum.



Philocomasivm


Scio ego quid doleat mihi.



Palaestrio


Nam nil miror, si libenter, Philocomasium, híc eras,

⟨si⟩ forma huius, mores, virtus, animum attinuere hic tuom,

quóm ego servos quando aspicio hunc, lacrumo quia diiungimur.



Philocomasivm


Obsecro licet complecti prius quam proficisco?



Pyrgopolynices


Licet.



Philocomasivm


1330O mi ócule, o mi ánime.



Palaestrio


Obsecro, tene mulierem,

ne adfligatur.



Pyrgopolynices


Quid istuc quaesost?



Palaestrio


Quia abs te abit, animo male

factum est huic repente miserae.



Pyrgopolynices


Curre intro atque ecferto aquam.



Palaestrio


Nihil aquam moror, quiescat malo. ne interveneris,

quaeso, dum resipiscit.



Pyrgopolynices


Capita inter se nimis nexa hisce habent.

1335non placet. labra ab labellis aufer, nauta, cave malo.



Plevsicles


Temptabam spiraret an non.



Pyrgopolynices


Aurem admotam oportuit.



Plevsicles


Si magis vís, eam omittam.



Pyrgopolynices


Nolo, retine.



Plevsicles


At ultro misero.



Pyrgopolynices


Exite atque ecferte huc intus omnia quae isti dedi.



Palaestrio


Etiam nunc saluto te, ⟨Lar⟩ familiaris, prius quam eo.

1340conservi conservaeque omnis, bene valete et vivite,

bene quaeso inter vos dicatis mi med absenti tamen.



Pyrgopolynices


Age, Palaestrio, bono animo es.



Palaestrio


Eheu, nequeo quin fleam,

quom abs te abeám.



Pyrgopolynices


Fer aequo ánimo.



Palaestrio


Scio ego quid doleat mihi.



Philocomasivm


Sed quid hoc? quae res? quid video? lux, salve * * *



Plevsicles


1345Iam resipisti? * * *



Philocomasivm


Obsecro, quem amplexa sum

hominem? perii. sumne ego apud me?



Plevsicles


Ne time, voluptas mea.



Pyrgopolynices


Quid istuc est negoti?



Palaestrio


Animus hanc modo hic reliquerat.

† metuoque ut timeo, ne hoc tandem propalam fiat nimis.



Pyrgopolynices


Quid id est?



Palaestrio


Nos secundum ferri nunc per urbem haec omnia,

1350ne quis tibi hoc vítio vortat.



Pyrgopolynices


Mea, non illorum dedi:

parvi ego illos fácio. agite, íte cum dis benevolentibus.



Palaestrio


Tua ego hoc causa dico.



Pyrgopolynices


Credo.



Palaestrio


Iam vale.



Pyrgopolynices


Et tu bene vale.



Palaestrio


Ite cito, iam ego adsequar vos: cúm ero pauca volo loqui. —

quamquam alios fideliores semper habuisti tibi

1355quam me, tamen tibi habeo magnam gratiam rerum omnium;

et, si íta sententia esset, tibi servire malui

multo, quám alii libertus esse.



Pyrgopolynices


Habe bonum animum.



Palaestrio


Eheu, quom venit mi in mentem, ut mores mutandi sient,

muliebris mores discendi, obliscendi stratiotici.



Pyrgopolynices


1360Fac sis frugi.



Palaestrio


Iam non possum, amisi omnem lubidinem.



Pyrgopolynices


I, sequere illos, ne morere.



Palaestrio


Bene vale.



Pyrgopolynices


Et tu bene vale.



Palaestrio


Quaeso memineris, si forte liber fieri occeperim

(mittam nuntium ad te), ne me deseras.



Pyrgopolynices


Non est meum.



Palaestrio


Cogitato identidem, tibi quam fidelis fuerim.

1365si id facies, tum demum scibis, tibi qui bonus sit, qui malus.



Pyrgopolynices


Scio et perspexi saepe.



Palaestrio


Verum cum antehac, hodie maxume

scies: immo hodie me tuom factum faxo post dices magis.



Pyrgopolynices


Vix reprimor quin te manere iubeam.



Palaestrio


Cave istuc feceris:

dicent te mendacem nec verum esse, fide nulla esse te,

1370dicent servorum praeter me esse ⟨hic⟩ fidelem neminem.

nam si honeste censeam te facere posse, suadeam;

verum non potest. cave fáxis.



Pyrgopolynices


Abi iam.



Palaestrio


Patiar quidquid est.



Pyrgopolynices


Bene vale igitur.



Palaestrio


Ire meliust strenue. —



Pyrgopolynices


Etiam nunc vale.

ante hoc factum hunc sum arbitratus semper servom pessumum:

1375eum fidelem mi esse invenio. cum egomet mecum cogito,

stulte feci qui hunc amisi. íbo hinc intro nunciam

ad amores meos. sed, sensi, hinc sonitum fecerunt foris.



Scaena 9

Pver


1378Ne me moneatis, memini ego officium meum,

ego † nam conveniam illum, ubi ubi est gentium;

1380investigabo, óperae non parcam meae.



Pyrgopolynices


Me quaerit illic. ibo huic puero obviam.



Pver


Ehem, te quaero. salve, vir lepidissime,

cumulate commoditate, praeter ceteros

duo dí quem curant.



Pyrgopolynices


Qui duo?



Pver


Mars et Venus.



Pyrgopolynices


1385Facetum puerum.



Pver


Intro te ut eas obsecrat,

te volt, te quaerit, teque exspectans expetit.

amanti fer opem. quid stas? quin intro is?



Pyrgopolynices


Eo. —



Pver


Ipsus illic sese iam impedivit in plagas;

paratae insidiae sunt: in statu stat senex,

1390ut adoriatur moechum, qui formast ferox,

qui omnis se amare credit, quaeque aspexerit

mulier: eum oderunt qua viri qua mulieres.

nunc in tumultum ibo: intus clamorem audio. —



Actus V

Scaena 1

Periplectomenvs


1394Dúcite istum; sí non sequitur, rápite sublimén foras,

1395facite inter terram atque caelum ut sit ⟨situs⟩, discindite.



Pyrgopolinices


Obsecro hercle, Periplectomene, te.



Periplectomenvs


Nequiquam hercle obsecras.

vide ut istic tibi sit acutus, Cario, culter probe.



Cario


Quin iamdudum gestit moecho hóc abdomen adimere,

ut ea iam quasi puero in collo pendeant crepundia.



Pyrgopolynices


1400Perii.



Periplectomenvs


Haud etiam, numero hoc dicis.



Cario


Iamne in hominem ínvolo?



Periplectomenvs


Immo etiam prius vérberetur fustibus.



Cario


Multum quidem.

* * *



Periplectomenvs


Cur es ausus subigitare álienam uxorem, impudens?



Pyrgopolynices


Ita me di ament, ultro ventumst ad me.



Periplectomenvs


Mentitur, feri.



Pyrgopolynices


Mane, dum narro.



Periplectomenvs


Quid cessatis?



Pyrgopolynices


Non licet mihi dicere?



Periplectomenvs


1405Dic.



Pyrgopolynices


Oratus sum, ad eam ut irem.



Periplectomenvs


Quor ire ausu's? em tibi.



Pyrgopolynices


Oiei, satis sum verberatus. obsecro.



Cario


Quam mox seco?



Periplectomenvs


Vbi lubet: dispennite hominem divorsum et distendite.



Pyrgopolynices


Obsecro hercle te, ut mea verba aúdias prius quam secat.



Periplectomenvs


Loquere.



Pyrgopolynices


Non volui nec factum est: viduam hercle esse censui,

1410itaque ancilla, conciliatrix quaé erat, dicebat mihi.



Periplectomenvs


Iura te non nociturum esse hómini de hac re nemini,

quod tu hódie hic verberatu's aut quod verberabere,

si te salvom hinc amittemus Venerium nepotulum.



Pyrgopolynices


Iuro per Iovem et Mavortem, me nociturum nemini,

1415quod ego hic hodie vapularim, iureque id factum arbitror;

et si intestatus non abeo hinc, bene agitur pro noxia.



Periplectomenvs


Quid si id non faxis?



Pyrgopolynices


Vt vivam semper intestabilis.



Cario


Verberetur etiam, postibi amittendum censeo.



Pyrgopolynices


Di tibi bene faciant semper, quom advocatus mihi venis.



Cario


1420Ergo des minam auri nobis.



Pyrgopolynices


Quam ob rem?



Cario


Salvis testibus

ut te hódie hinc amittamus Venerium nepotulum;

aliter hinc non ibis, ne sis frustra.



Pyrgopolynices


Dabitur.



Cario


Magis sapis.

de tunica et chlamyde et machaera ne quid speres, non feres.



Cario


Verberon etiam, an iam mittis?



Pyrgopolynices


Mitis sum equidem fustibus.

1425opsecro vos.



Periplectomenvs


Solvite istunc.



Pyrgopolynices


Gratiam habeo tibi.



Periplectomenvs


Si posthac prehendero ego te híc, carebis testibus.



Pyrgopolynices


Causam haud dico.



Periplectomenvs


Eamus intro, Cario. —



Pyrgopolynices


Servos meos

eccos video. Philocomasium iam profecta est? dic mihi.



Servvs


Iam dudum.



Pyrgopolynices


Ei mihi.



Servvs


Magis dícas, si scias quod ego scio.

1430nam ille qui lánam ob oculum habebat ⟨laevom⟩, nauta non erat.



Pyrgopolynices


Quis erat igitur?



Servvs


Philocomasio amator.



Pyrgopolynices


Qui tu scis?



Servvs


Scio.

nam postquam porta exierunt, nil cessarunt ilico

osculari atque amplexari inter se.



Pyrgopolynices


Vae misero mihi,

verba mihi data esse video. scelus viri Palaestrio,

1435is me in hanc inlexit fraudem. iure factum iudico;

si sic aliis moechis fiat, minus hic moechorum siet,

magis metuant, minus has res studeant. eamus ad me. plaudite.

